
PREDGOVOR 


Ove godine upravo se navršava šezdeset godina ot- 
kako je umro dr. Anie Radić. Za njegovo ime vezana su u 
hrvatskoj kulturi dva krupna događaja: osnivanje hrvat- 
ske etnografije i početak kulturnoga i socijalnoga prepo- 
roda našega seljaštva. Djelujući kao književnik, etnograf, 
jezikoslovac i publicista, napisao je golem broj sastava- 
ka, tako da njegova sabrana djela imaju devetnaest knji- 
ga, što predstavlja jednu malu knjižnicu. Zato je njegov 
doprinos hrvatskoj kulturi neoboriva činjenica, koja se 
— htjeli mi to ili ne — mora respektirati. 


Istina, u prošlosti se često raspravljalo jedno pita- 
nje koje je vezano za ličnost Ante Radića i njegov kul- 
turni rad: da li je bio za napredak ili protiv napretka? 
Teško je potpuno odgovoriti na to pitanje, ako se ima na 
umu koliko je sama riječ napredak relativna i diskutabil- 
na. To najbolje svjedoči jedna tvrdnja uvaženoga nizo- 
zemskoga naučenjaka Huizinge, koja glasi:  »Napredak 
znači samo novi pravac koračanja, a ostaje otvoreno pi- 
tanje, hoće li na kraju puta stajati sreća ili propast.« (U 
sjeni sutrašnjice). Isto tako, mora se priznati da je i An- 
te Radić s velikim oprezom prihvaćao i upotrebljavao ri- 
ječ napredak. Osobito je sumnjao u napredak zapadne 
civilizacije. Isticao je da je ona prožeta isključivim raci- 
onalizmom i materijalizmom, i da je u njoj upravo ma- 
terijalno uživanje postalo isključivom i apsolutnom svr- 

hom života. To dovodi do obezduhovljenja ljudske kul- 
ture i vodi neminovno u dekadenciju, nihilizam i otuđe- 
nje. Tako se briše moralna strana života i sve se više čov- 
jek podređuje predmetima oko sebe. Prema mišljenju 
A. Radića, ta zapadna civilizacija pogubno i razorno dje- 
luje na naš slavenski i seljački narod. Prije svega, civili 
zacija u našem čovjeku ubija osjećajnost i duševnost, 
ostavljajući u ljudskom srcu i duši prazninu i pustoš. Za- 
to je za A. Radića bila ideal hrvatska narodna kultura, 
koja se mora dopunjavati samo onim tekovinama zapad- 
ne kulture koje neće negativno djelovati na našu narod- 
nu dušu. 


S druge strane, gledano čisto dijalektički, ako uz. 
memo u obzir vrijeme i prilike u kojima je Ante Radić 
djelovao, može se bez sumnje zaključiti da je bio progre- 
sivan, ali samo za one koji su dublje pronikli u njegove 
misli. Istina, kao kulturni, socijalni i moralni reforma- 
tor, radeći s misionarskim žarom za dobrobit i sreću svo- 
ga naroda, kao i svih slavenskih naroda, više se oslanjao 
na svoju intuiciju i na narodnu tradiciju, pa i na samu 
narav naših ljudi iz puka, nego na znanost, ali mu se za- 
to ne može osporiti iskrenost i dobronamjernost. Nasto- 
jao je našu hrvatsku narodnu kulturu, koja je izraz srca 
i duše, sačuvati, ali je u isto vrijeme približiti općem 
čovječanskom idealu. 

Ovom knjižicom želim skromno obilježiti šezde- 


setu obljetnicu smrti Ante Radića i oživjeti sjećanje na 
ovoga velikana hrvatske kulture. 


Na koncu, dužnost mi je ugodna da se bratski za- 
hvalim prijatelju koji mi je pregledao rukopis i upozo- 
rio me na neke sitnije propuste i nedostatke. 


Ružići, Dušni dan 1979. 
Ivan Alilović 


ŽIVOTOPIS ANTE RADIĆA 


POJAVA ANTE RADIĆA 
Uvod 


Jednom se živi, pa nek je pošteno! 
A. Radić 


Ante Radić je prije svega osebujna i izuzetno zna- 
čajna pojava u narodnom i kulturnom životu hrvatskom. 
Njegov život vremenski se podudara sa hrvatsko-ugar- 
skom nagodbom koja je sklopljena u Pešti godine 1868., 
upravo kada se on rodio. Kako je poznato, tim sporazu- 
mom koji je bio diktiran iz Beča, stupili su Hrvati iz stra- 
ha od ponovnog apsolutizma Beča s Madžarima u »dr- 
žavnu zajednicu« u kojoj su ostali sve do 1918. kada se 
raspala Austro-Ugarska Monarhija. Ukida se tada i hrvat- 
sko-mađarska nagodba, i Ante Radić nekom čudnom ig- 
rom sudbine umire kroz koji mjesec, tj. početkom go- 
dine 1919. Tako je pedeset godina njegova života vezano 
za sve događaje koji su se odigravali na temelju hrvat- 
sko-ugarske nagodbe od 1868. Njegovo neraspoloženje 
prema madžarskim vlastodršcima stvaralo se cijeloga 
Života i u njemu se najbolje zrcali hrvatska oporba. Up- 
ravo zbog te povezanosti potrebno je nešto više reći o tom 
nagodbenom razdoblju. 


Pola stoljeća života hrvatskog naroda u dualistič- 
koj monarhiji predstavlja veoma značajno i presudno 
razdoblje u našoj novijoj povijesti, koje je ispunjeno ne- 

prekidnom borbom za opstanak i za političku i gospo- 


darsku samostalnost. S jedne strane Njemci, s druge Ma- 
džari. Pošto je Franjo Josip I sve više uviđao da se ne 


može centralistički i apsolutistički vladati drugim naro- 
dima, bio je prisiljen evropskim događajima da mijenja 
taktiku kako bi produžio život monarhiji. Zato on tajno 
pruža ruku svojim ljutim protivnicima Madžarima, s nji- 
ma sklapa sporazum, prisiljava Hrvate da se prilagode 
sustavu dvojne monarhije i da se nagode s Madžarima, 
što su oni morali i učiniti. To koriste Madžari koji žele 
od Hrvatske napraviti madžarsku provinciju i stvoriti 
»veliku Madžarsku« od Karpata do Jadranskog mora. I- 
ako je nagodba u odnosu na proteklo apsolutističko do- 
ba bila za Hrvate povoljna, nesreća je bila u tome što se 
Madžari nisu pridržavali sporazuma nego su radili onako 
kako je to najbolje odgovaralo njihovim hegemonistič- 
kim težnjama. Nasuprot članu 42 koji je donesen na hr- 
vatskom saboru 1861, Madžari su narivali madžarski je- 
zik u škole i urede, a uveli su ga i na hrvatske željeznice. 
Poricali su pravo Hrvatima na političku individualnost, 
što je dolazilo do izražaja u upotrebi madžarske zastave 
i grba na hrvatskim uredima. I ne samo to: Hrvati su gos- 
podarski bili ovisni od Pešte. Uzalud su hrvatski zastup- 
nici stalno tražili »financijsku samostalnost«, Madžari su 
se ponašali kao da ih uopće ne čuju. Nije im smetalo ni 
to, što su novine često pisale i što se prepričavalo o »u- 
kradenim« milijunima iz Hrvatske. Ne samo što nisu 
Dalmaciju htjeli nikada pripojiti Hrvatskoj, kako je to 
stajalo u nagodbi, nego su još od Hrvata oteli Rijeku, pa 
je tako Hrvatska bila i teritorijalno okrnjena. Šta više, 
Madžari su oživjeli legendu o »zemljama krune sv. Stje- 
pana« i madžarskom narodu od Karpata do Jadranskog 
mora. Polazeći od toga oni su provodili madžarizaciju, a 
Hrvati su se stalno pozivali na daleku prošlost u kojoj su 
imali svoju državnu samostalnost i svoje narodne vlada- 

re. Nacionalna ideja, koju su ilirci probudili u doba hr- 


.vatskog preporoda, prenijela se u gotovo sve hrvatske 
stranke i tu se čuvala za bolje dane. Zahvaljujući zname- 


nitom članu 42 sačuvan je slijed hrvatske državnosti. Se- 
ljački svijet sačuvao je hrvatski jezik i samoniklu kultu- 
ru. ' 

Ali Madžari su se oslanjali u svojoj vladavini na plem- 
stvo i više činovništvo u Hrvatskoj, jer su i jedni i drugi 
uvijek bili bliže Beču i Pešti nego svome narodu, čuvaju- 
ći tako svoje privilegije. To potvrđuje i činjenica da su 
hrvatski banovi dolazili iz visokog plemstva — s malim 
izuzetkom (ban Mažuranić, Bedeković, Vakanović). Njih 
je postavljao Beč, na prijedlog Pešte. Banovi su bili eks- 
ponenti madžarskih vlastodržaca, čiju su poltiku spro- 
vodili preko jakog činovničkog aparata. Uz bana su se u- 


* vijek nalazile narodna, madžaronska i konzervativna 


stranka, u čijim su redovima dugo bili samo plemići. Ča- 
stan izuzetak je Ivan Mažuranić, prvi ban  »pučanin« 
(1873 — 1880). Za vrijeme njegova banovanja dolazi do 
naglog razvitka Hrvatske, osobito u kulturnom pogledu. 
On je godine 1874. otvorio hrvatsko sveučilište u Zagre- 
bu i donio zakon o obveznoj nastavi u pučkoj školi. To je 
bilo od dalekosežne važnosti za kulturni razvitak uopće. 
Hrvatska inteligencija stala se naglo povećavati i unositi 
nove težnje i shvaćanja u narodni život. Otvaraju se mno- 
ge škole i pismenost se sve više širi među seljacima. Za- 
greb postaje važan kulturni centar, s nizom novih kul- 
turnih ustanova od nacionalnog značenja. Na pozornicu 
stupa mlada građanska klasa, koja postaje nosilac kul- 
turnog i političkog život u Hrvatskoj. Ona se okreće Za- 
padu i u svemu ga podražava. 


O radničkoj klasi do početka dvadesetog stoljeća 
ne može se ni govoriti, jer je prva tvornica osnovana u 
Hrvatskoj 1893. Prema statističkim podacima bilo je če- 

trdesetak poduzeća, koja su više bila zanatske radionice, 
nego industrijske ustanove. 


Seljaštvo, koje je sačinjavalo golemu većinu hrvatskog 
naroda, bilo je skroz zaostalo i zapostavljeno u svakom 
pogledu. Seljak je tek 1848. prestao formalno biti kmet, 
ostavši i dalje u veoma teškom gospodarskom i kultur- 
nom položaju. Građanska klasa se potpuno neprijateljski 
odnosi prema seljacima — u istoj mjeri kao i plemstvo. 
Građani su otvoreno prezirali seljake, čije su snage bez- 
granično iskorištavali: »... sve što nije građanin smatra 
se divljakom, kmetom, ostaje bez ugleda i bez prava i bi- 
va podjarmljivana od gospode«. (Milan Marjanović »Sa- 
vremena Hrvatska«). Isto tako seljaci su bili neprijatelj- 
ski raspoloženi prema svemu što dolazi iz grada, nisu i- 
mali nikakva povjerenja u građane i mrzili su »gospodu«. 
Posljedice takvog stanja ispoljavale su se i u općoj na- 
obrazbi puka, što najbolje potvrđuju podaci o nepisme- 
nosti. Tako je 1869. bilo preko 79/ nepismenih muška- 
raca, a blizu 87% nepismenih žena. Godine 1900. posto- 
tak nepismenih znatno se smanjuje, ali je još uvijek vi- 
sok u poređenju sa evropskim zemljama: 38%, muških 
i 520/, ženskih nisu još uvijek pismeni. Stalno se osjećao 
nedostatak škola i učitelja, a seljaci su nerado slali dje- 
cu u školu, jer su im bila potrebna kao radna snaga. A 
seljački sinovi, koji su završavali više škole, raskidali su 
veze sa selom i postajali »gospoda«. Tome je mnogo do- 
prinijela birokratska država, koja je sa činovničkim po- 
ložajem davala seljačkim sinovima osjećanje povlašte- 
nosti i lažnoga sjaja. To ih je udaljavalo od naroda. 


Najteže razdoblje u Hrvatskoj nastupa u trenutku 
kad na bansku stolicu sjeda madžarski grof Khuen He- 
dervari (1883 — 1903). Njegova zadaća se sastoji u tome, 
da širi »madžarsku državnu ideju«, služeći se svim sred- 
stvima: nasiljem, prijevarom, potkupljivanjem i doušni- 

štvom. Tako mu je uvijek polazilo za rukom da u saboru 


stvori potrebnu većinu, koja će potvrditi sve što on želi 


i svemu dati zakonsko pokriće. Uz to se je oslanjao na 
činovništvo, koje je bilo korumpirano ili zaplašeno. Što 
se više približavao kraj devetnaestog stoljeća, to se sve 
više redaju burni događaji u Hrvatskoj. Godine 1893. 
propada pokušaj Starčevića i Štrosmajera da stvore »u- 
druženu oporbu«. Štrosmajer se iza toga povlači iz poli- 
tike. Rački umire 1894, a 1895. hrvatski sveučilištarci pa- 
le madžarsku zastavu na Jelačićevom trgu.  Cijepa se 
stranka prava. Starčević umire 1896. Nastupa opća i du- 
boka kriza iz koje nitko ne vidi izlaz. U Hrvatsku dolazi 
stranci: Nijemci, Madžari i Židovi. Hrvati se listom sele 
u Ameriku. 


U tako teškim i složenim prilikama potkraj devet- 
naestog stoljeća počimlje djelovati u javnom i kultur- 
nom životu Hrvatske Ante Radić. On odmah otvoreno is- 
tupa protiv Khuena i njegovih vlastodržaca, što se rijet- 
ko tko drugi od njegovih suvremenika usudio učiniti. Ti- 
me se Ante Radić izlaže progonima i izravnim udarcima 
Khuena Hedervarija, žrtvuje službu, karijeru i dom. Od- 
rekao se svega onoga, što se zove osobna sreća i svoj ži- 
vot pretvorio u žrtvu za svoj narod, radeći za njega upra- 
vo onda, kad je njegov opstanak bio najviše ugrožen. I- 
šao je sam svojim putem na kome ga nije moglo ništa o- 
mesti. 


Prvih sedam godina Ante Radić djeluje kao profe- 
sor, književnik i znanstvenik. Zatim nastaje prekretnica 
u njegovu cjelokupnom radu: on se potpuno okreće hr- 
vatskom seljaštvu, da ga osvješćuje i kulturno uzdiže. 
Pišući u »Domu« isključivo za seljački puk, A. Radić po- 
staje prvi i pravi učitelj hrvatskoga seljaštva. Kad je u 
svom kulturno-socijalnom radu na preporodu hrvatsko- 
ga seljaštva osjetio da su prilike takve da sve guta politi- 
ka, on iz nužde ulazi kraće vrijeme u politiku, te sa svo- 

jim bratom Stjepanom osniva Hrvatsku pučku seljačku 
stranku, kako bi seljake učinio političkim subjektom. 
Mora se istaknuti i to da je ta njegova seljačka stranka 
bila među prvima u Hrvatskoj, koja je zauzela pozitivan 
i napredan stav u srpsko-hrvatskim odnosima. Ako se još 
ima na umu da je A. Radić prvi nacionalnu ideju uvjeto- 
vao socijalnom, povezao je sa slavenstvom i dao joj hu- 
manističku i općečovječansku dimenziju, onda se mora 
zaključiti da je on, s obzirom na vrijeme u kojem se po- 
javio, bio rijetki pionir napretka, koji se poput Promete- 
ja neustrašivo borio za slobodu i pravicu. 


Roditelji i djetinjstvo 


Ante Radić je rođen u Trebarjevu Desnom, selu 
pokraj Save, blizu Siska, kao osmo dijete u siromašnoj 
seljačkoj obitelji. Roditelji su mu bili duhovno izrasliji 
seljaci, koji su se međusobno upadljivo razlikovali. 


Imbro Radić, otac Antin, bio je tih, miran, pobo- 
žan i trijezan seljak, sposoban i vješt gospodar, s urođe- 
nim smislom za praktični život. Slovio je u svome kraju 
kao poštenjak od riječi i djela. Kad se kao mlad čovjek 
vratio s lađarenja po Savi, dobio je na diobi svega tri 
rala slabe zemlje i jednu kolibicu. Tako je od sve braće 
i srodnika bio najsiromašniji. Ali upornim i marljivim 
radom, sa ženom i hrpom djece, vremenom je dvostruko 
povećao svoj imetak, podigao novu kuću za stanovanje 
i sagradio mlin na Savi, postavši najnapredniji gospodar 
u svome kraju. Prvi se u selu počeo baviti voćarstvom, 
gajiti turopoljske svinje i pripremati zagorske purane za 
tržnicu. U svome selu osnovao je prvu zemljišnu zajedni- 
cu za otkup velikog dijela šume grofa Erdedija. Odredio 
je obveze i prava prema broju članova kuće, odnosno 
prema broju djece, a ne prema radnoj snazi. Zato je u 
Trebarjevu Desnom ostalo u narodu sačuvano živo sje- 

ćanje i poštovanje na toga naprednog seljaka pionira, 
koji je svojim životom i radom pokazivao pravi put svo- 
jim suseljanima. 

Ante Radić je po mnogim svojim osobinama ne- 
sumšjivo sličio svome ocu. 

Njegova majka Ana (Jana) potiče iz ugledne za- 
družne obitelji Posilovića. Njezin otac je rođeni brat nad- 
biskupu Posiloviću. Bila je umna i odvažna žena, cijenjena 
u cijelom svome kraju. Iako nepismena seljanka, zastu- 
pala je i branila seljake u raznim sporovima pred vlasti- 
ma, pa je tako u neku ruku igrala i javnu ulogu u svome 
kraju. Bila je nagle i žestoke naravi, spremna da sa sva- 
kim razgovara i kaže mu istinu u lice. Imala je razvijen 
osjećaj za socijalnu pravdu i zato je u svakoj prilici rea- 
girala na sve što je nepošteno i nepravedno. U životu 
Ante Radića majka je igrala veliku ulogu. On ju je oso- 
bito volio, jer upravo mu je ona u roditeljskom domu 
prva usadila u srce divne osjećaje čovječnosti, poštenja 
i bratstva. Ona ga je spremila i u škole i sama odvela u 
Zagreb. Zato se on kao zreo čovjek često sjećao svoje 
majke i pisao da je nikada nije dovoljno oplakao. 


Djetinjstvo Ante Radića nije bilo odviše veselo i bez- 
brižno. U kući je vladalo siromaštvo i oskudica u svemu. 
Roditelji su se u to vrijeme borili za goli opstanak svoje 
mnogobrojne djece i jedva im mogli priuštiti sto je naj- 
nužnije. Ante je vrlo rano osjetio nedaće siromaštva, ko- 
je su pogađale njegov dječji ponos i nanosile mu prve bo- 
love i patnje. Osim toga morao je rano početi raditi raz- 
ne poslove. Već kao dijete, u drugoj rubačici, gonio je pu- 
re na pašu, a kad je malo odrastao, stao je raditi sve te- 
žačke seljačke poslove, od koji su bila pošteđena gotovo 
sva ostala djeca u selu. Tako je kao dječak s jedanaest- 
dvanaest godina s ocem kopao, kosio i prevozio sijeno. 
Ti prvi teški i neugodni doživljaji u djetinjstvu duboko 
su se urezali u njegovu svijest i ostali neizbrisivi. Oni su 

u stanovitom smislu udarili pečat njegovom životu i o- 
mogućavali mu da razumije sve napaćene ljude. 


Kao dječak Ante je bio miran i umiljat, pa su ga 
u kući prozvali Jan.ček i Janjčec. Pošto je uvijek više 
volio biti u društvu odraslih i slušati njihov razgovor, ne- 
go se igrati sa svojim vršnjacima, dobio je nadimak »ma- 
li mudrijaš«. Proglasili su ga i »neverovani Tomaš«, jer 
nije htio vjerovati u seoske priče pune praznovjerja. Još 
u dječačko doba ispoljio je tri svoje glavne osobine: oz- 
biljnu blagost, misaonost i kritičnost. Sve te tri crte os- 
tale su dominantne u čitavom njegovom životu. 


U školu je Ante polazio u Martinsku Ves, tri kilo- 
metra udaljenu od njegove kuće. Učenje mu nije priči- 
njavalo nikakve poteškoće. Naučio je čitati i pisati od 
svoje starije braće i sestara prije nego što je pošao u 
školu. Sve što je učitelj tumačio, Ante je odlično shvaćao 
i pamtio. Osobito je volio čitati knjige, koje je posuđivao 
iz školske knjižnice i često ih krišom nosio na pašu. Čitao 
je glasno. Znalo se to i u selu, pa je Ante često pred sta- 
rijom čeljadi čitao na glas iz kakve knjige ili molitveni- 
ka i tako vrlo rano počeo poučavati svoje suseljane. Ali 
i u školi mu je najteže padalo siromaštvo, koje se prije 
svega ogledalo u nedostatku obuće i odjeće. Tako se čes- 
to morao pred učiteljem i svim đacima ispričavati da ni- 
je došao u nedjelju na misu, zato što nije imao što obu- 
ti i obući. To ga je bolno ponižavalo. 

Siromaštvo, koje je u djetinjstvu podnosio, pra- 
tit će ga manje-više kroz cijeli život. 


Gimnazija i sveučilište 


Roditelji Ante Radića dobro su znali da im nedo- 
staju materijalne mogućnosti da svoju djecu šalju na 
više škole. Pa ipak se nikako nisu mogli pomiriti s činje- 

nicom da njihova brojna djeca ostanu kod kuće i da 
obrađuju zemlju, koje ionako nije bilo dovoljno. Pošto 
su župnik i učitelj roditelje uvjerili da Ante ima »dob- 
ru glavu«, oni su odlučili da baš njega prvoga pošalju na 
škole. Ali prvi stvarni korak u pravcu Antina školovanja 
napravila je njegova snalažljiva i pametna majka. Ona 
je, naime, preko svoga strica, koji je živio kao krojač na 
Kaptolu u Zagrebu, stupila u dodir sa starim i dobrim za- 
grebačkim kanonikom Rumplerom i zamolila ga da joj 
pomogne, kako bi njezin sin Ante mogao nastaviti školo- 
vanje u gimnaziji. Rumpler je tada već bio star čovjek i 
počeo gubiti vid. Stoga mu je dobro došao jedan đačić, 
koji će mu svakodnevno pripomagati u njegovoj službi. 
I kanonik je pozvao Antu k sebi u svoj stan na Kaptolu 
broj 24, omogućio mu tako školovanje u gimnaziji, dok 
je istodobno dječak njemu bio od pomoći. 

U jesen godine 1881, Ante se kao trinaestogodišnji dje- 
čak upisao u I-c razred Velike zagrebačke gimnazije, ko- 
joj je tada bio ravnatelj Mirko Divković. I od samog po- 
četka Ante se pokazao kao odličan đak. Marljivo je učio 
i uzorno se ponašao. Zbog toga je odmah u drugom po- 
lugodištu dobio stipendiju iz Draškovićeve zaklade. Sve 
godine bio je oslobođen plaćanja školarine. Za čitavo vri- 
jeme gimnazijskog školovanja živio je od te male stipen- 
dije, svećeničkog milosrđa i poučavanja slabijih đaka. 
Često je bio prepušten sam sebi, da se probija kroz život. 


U drugom polugodištu šestog razreda gimnazije na- 
pustio je Zagreb i prešao na rakovačku gimnaziju u Kar- 
lovac, gdje je završio šesti i sedmi razred. Osmi razred 
gimnazije pohađa u Zagrebu i završava ga s odličnim us- 


 Pjehom. Odmah zatim polaže i ispit zrelosti 31. srpnja 


1888, također s odličnim uspjehom. 


Kao maturant Ante je otišao na dugoželjeno dvo- 
Mjesečno ferijalno putovanje u Rusiju, jer je neobično 
Volio ovu veliku slavensku zemlju. To mu je omogućio 

otac, koji se u dogovoru s najstarijim sinom zadužio »na 
grunt« za 150 forinti u sisačkoj kreditnoj banci. 


U jesen godine 1888. upisuje se Ante Radić na fi- 
lozofski fakultet zagrebačkog sveučilišta, na grupu hr- 
vatski jezik i klasični jezici (grčki i latinski). Odmah u 
početku studiranja našao je podstanarsku sobu kod či- 
novničke udovice Vidulović u Novoj Vesi broj 2. Nova 
gazdarica imala je kćerku Vilmu, koja je već tada bila 
učiteljica u Zagrebu i koja će se kasnije udati za Antu 
Radića. Šest semestara slušao je predavanja na zagrebač- 
kom sveučilištu. Profesori su mu bili tada poznati javni 
radnici, pisci i filozofi: dr Tomo Maretić, Milivoj Šrepel, 
Augustin Musić i drugi. Sedmi i osmi semestar slušao je 
u Beču, kod glasovitog učenjaka Vatroslava Jagića. Za 
vrijeme studija u Beču izdržavao se sam. 


Diplomski rad iz starije hrvatske književnosti i- 
mao je kod prof. Armina Pavića i Tomislava Maretića. 


Stroge ispite za doktorat filozofije polagao je 27. 
listopada godine 1892. Tako je početkom slijedeće godine 
osposobljen za profesora u srednjim školama, iz hrvat- 
skog jezika kao glavnog predmeta i iz latinskog i grčkog 
jezika kao sporednih predmeta. 


Svečanu promociju u čast doktora filozofije izvr- 
šio je rektor zagrebačkog sveučilišta Vinko Dvoržak 29. 
listopada godine 1893. 


Zanimljivo je pisanje Ante Radića o tome kako se 
osjećao kad je završio školovanje: »Ali Bože dragi, kako 
sam ja odahnuo, kad sam svršio sve te škole, tj. kad se 
više nisam imao bojati učitelja i profesora. Ja sam pos- 
tao drugi čovjek i cijeli svijet mi je postao drugačiji. 
Još bi samo koji puta sanjao da sam u školi i sve bi drh- 
tao, a ujutro, hvala Bogu, što je sve to san, a ja uistinu 
slobodan. Oh, lijepo ti je biti slobodan.« 

Gorki profesorski kruh 


Kad je god bila riječ o Anti Radiću kao profeso- 
ru, uvijek je isticana činjenica da je on posjedovao uro- 
đenu sposobnost i sklonost za nastavnički poziv, što se 
najpotpunije ogledalo u njegovom čovjekoljublju. Isto 
tako je poznato da je imao široku opću kulturu i solidnu 
stručnu spremu, te veliku želju da se cijelog života po- 
sveti uzvišenom nastavničkom pozivu. Ali, pošto je on 
kao hrvatski rodoljub i slavenofil otvoreno istupao kao 
opozicionalac prema tuđinskom crno-žutom režimu, zlo 
glasni ban Khuen Hedervari progonio ga je i premještao 
po kazni, tako da je osjetio svu gorčinu profesorskog po- 
ziva. To nije pokolebalo Antu Radića. On se nije htio od- 
reći svojih uvjerenja, nego se rađe zahvalio na profesor- 
skoj službi. 

Prvi put stupio je Ante Radić u službu 2. stude- 
nog godine 1892. »kao namjesni učitelj za vrijeme potre- 
be« u Veliku gimnaziju u Osijeku, gdje se nije mogao 
dugo zadržati. Ubrzo ga denuncira jedan njegov kolega, 
da je među đacima veličao hrvatstvo, kad je na satu hr- 
vatskog jezika interpretirao pjesmu »Domovina« Đure 
Arnolda. Tadašnji ravnitelj gimnazije Gavro Manojlović 
otputovao je u Zagreb i osobno obavijestio Khuena He- 
dervarija o negativnom djelovanju profesora Radića me- 
đu đacima. Saslušavši izvještaj ravnatelja Manojlovića, 
Khuen je naredio da se profesor Ante Radić smjesta ot- 
pusti iz službe. 

No zahvaljujući nekim povoljnim okolnostima An- 
te Radić je ubrzo imenovan namjesnim učiteljem u Veli- 


koj gimnaziji u Požegi 10. veljače 1893, ali je već 20. ko- 


lovoza iste godine morao napustiti i Požegu. Optužen je 
velikom županu Jurkoviću, s kojim inače nije bio u dob- 
sim odnosima, jer mu se nije htio klanjati, da je pred 
učenicima u jednom razredu rekao da su Madžari nekul- 
turan narod i da uopće ne pripadaju evropskim narodi- 

DR. ANTE RADIĆ sa svojom suprugom 


ma. Zbog toga je veliki župan Jurković poduzeo sve mje- 
re, da profesor Ante Radić što prije napusti Požegu. 
Premda je samo tako kratko vrijeme radio u požeškoj 
gimnaziji, stekao je simpatije svih đaka i ostao u naljep- 
šoj uspomeni. 


Slijedeće školske godine je Ante Radić na Velikoj 
gimnaziji u Varaždinu. Tu mu je ubrzo dodijeljena pri- 
vremena uprava više djevojačke škole. Ali to nije značilo 
da je došao kraj uznemiravanjima i neugodnostima. 


Kada je slijedeće, 1894. godine preuzeo stalno rav- 
nateljstvo više djevojačke škole, predložio je da se pre- 
mjesti katolički vjeroučitelj, jer po njegovu mišljenju 
nije bio podoban da predaje školskoj mladeži. To je sta- 
novište kasnije potvrdio i dr Stjepan Bosanac, zemaljski 
školski nadzornik. Pa ipak je Ante Radić, kao ravnatelj 
škole, dobio ukor od vlade. On taj ukor odbija i zahva- 
ljuje se na službi. Ali vlada njegovu ostavku sada nije pri- 
hvatila! U cijelom slučaju odlučujuću ulogu igrao je ve- 
liki župan Rubido, koji je u više navrata izravno istupao 
protiv profesora Ante Radića. 


U kolovozu godine 1895. Ante Radić je premješten 
za pravoga učitelja u Velikoj gimnaziji u Zagrebu i na 
toj dužnosti ostaje do 20. kolovoza 1897, kada je — opet 
po kazni! — premješten u Gospić. 


Kako je došlo do ovog novog premještaja? — Te 
godine (1897.) bili su državni izbori u Hrvatskoj. Uoči 
samih izbora Ante Radić dogovorio se sa sedam svojih 
kolega iz profesorskog zbora, da neće glasovati za ma- 
džarskog kandidata, nego će se uzdržati od glasanja, bu- 
dući da opozicija uopće nije imala svoga kandidata. Ina- 
če bi, da je bio postavljen, glasovali za njega. Kad je sut- 
Ta osvanuo dan izbora, svih sedam profesora pogazilo je 
zadanu riječ i glasovalo za madžarona — među njima i 
Poznati književnik Đuro Šurmin. Jedino se profesor An- 


21 


te Radić, od trideset i šest profesora Velike zagrebačke 
gimnazije, uzdržao od glasovanja — kako je bilo dan pri- 
je i dogovoreno. . . I, razumljivo, zbog toga što nije glaso- 
vao za madžarona, premješten je po izričitom nalogu 
Khuena Hedervarija iz Zagreba u Gospić. Pošto je Gos- 
pić u to vrijeme predstavljao »kaznenu stanicu« za či- 
novnike, osobito tegobnom za intelektualca, jer nije bio 
povezan željeznicom s Karlovcem, pa je tako preko čita- 
ve zime bio otsječen od ostalog svijeta, Ante Radić se 
nije htio pokoriti tome premještaju. Zato je po sili za- 
kona otpušten iz službe, izvan koje će biti punih dvade- 
set godina. 


Urednik Zbornika 


Kad je godine 1897. Jugoslavenska akademija zna- 
nosti i umjetnosti u Zagrebu pokrenula Zbornik za na- 
rodni život i običaje Južnih Slavena, Ante Radić, kao 
mladi profesor zagrebačke Velike gimnazije, postaje va- 
žan suradnik toga Zbornika. Objavljujući u prvom i dru- 
gom broju svoje prve članke i bibliografije iz oblasti et- 
nografije, Radić je na sebe skrenuo pozornost kulturne 
javnosti, kao učenjak koji dobro poznaje folklor svih sla- 
venskih naroda. Bio je svestrano upućen u etnografiju 
(naronnoznanstvo) za koju se posebno stao zanimati još 
kao student slavistike. Nije onda ni čudo što su njegove 
sposobnosti zapazili znanstvenici u Akademiji, posebno 
u odboru za folklor; poimenice Budmani, Smičiklas, Ma- 
retić i drugi. 

Prvi urednik Zbornika bio je Ivan Milčetić, pro- 
fesor u Varaždinu. Budući da je on 6. veljače 1897. oba- 
- vijestio Akademijin razred za folklor »da u napredak ne- 
će biti više urednikom Zbornika, pošto se pokazala po- 
treba, da urednik bude u sijelu Akademije«, uredničko je 
mjesto postalo upraženjeno. 

Ante Radić upućuje svoju ponudu Tadi Smičiklasu 
u kojoj iznosi svoje uvjete i zahtjeve pod kojima bi pri- 
stao uređivati Zbornik. Njegova ponuda je ubrzo u cije- 
losti prihvaćena i on je preuzeo dužnost urednika Zbor- 
nika, koju je obavljao od 10. ožujka 1897. do 10,. listopa- 
da 1902., dakle punih pet godina. Urednička služba je bila 
ugovorena, pa je svake godine trebalo ugovor obnavlja- 
ti i određivati visinu mjesečnog honorara. Posebno se 
određivao honorar za objavljene priloge, lektorski rad i 
putovanja. Svoju je dužnost Ante Radić obavljao zdušno 
i marljivo. Neumorno je putovao, pronalazio suradnike, 
pisao i objavljivao svoja zapažanja, održavao sjednice 
i izvještavao o onome što je učinjeno. Bavio se intenziv- 
no znanstvenim radom i kao urednik napisao svoju ču- 
venu Osnovu za sabiranje građe o narodnom životu, uda- 
rivši temelje hrvatskoj etnografiji. Objavio je i veću ras- 
pravu »Narod«, te mnoge druge, po opsegu manje rado- 
ve. 


Prve dvije godine Zbornik je imao određenu kon- 
cepciju i bio namijenjen domaćoj inteligenciji. Svrha 
njegova bila je u tome da što bolje prouči narodni život 
svih Južnih Slavena, radi što čvršćeg povezivanja i zbilža- 
vanja. Ta je koncepcija odgovarala ljudima koji su ru- 
kovodili Akademijom i njezinim razredom za folklor. I- 
ako se Ante Radić u tome potpuno s njima slagao, on je 
sve više nastojao da Zborniku dadne svoj pravac. Polaze- 
ći od etnnografije, on je svoje shvaćanje o kulturi i o na- 
rodu znanstveno obrazlagao. Došavši postupno do zak- 
ljučka da više nema što govoriti inteligenciji koja, po 
njegovu mišljenju, ne predstavlja narod, nego stoji na- 
suprot tome narodu, on se okreće hrvatskom seljaštvu, 
koje je sačinjavalo golemu većinu naroda. Tako on po- 
kreće godine 1899. Dom — list hrvatskom seljaku za raz- 
govor i nauk. To je bila prava prekretnica u njegovom 
znanstvenom i književnom radu, što se očito vidi iz nje- 

gova jednog članka, pisanog dok je još bio urednik Zbor- 
nika, u kojem kaže: »Zbornik onakvi kakav je od dvije 
tri posljednje godine podaje građu da izmiri gospodu s 
pukom«. 


Naravno, njegova koncepcija uređivanja  Zborni- 
ka, u koju je unosio svoja individualna shvaćanja i pogle- 
de, nije nailazila na razumijevanje Aakademijina odbora 
za folklor, jer nitko od njegovih članova nije dijelio teo- 
retsko mišljenje Ante Radića o narodu, gospodi i kultu- 
ri. Tako se on našao usamljjen, ali se nije htio odreći 
svojih shvaćanja i pogleda, nego je rađe napustio ured- 
ništvo Zbornika. Istina, bili su po srijedi i neki drugi su- 
kobi između Ante Radića i Tome Maretića. Naime, Mare- 
tić nikada Radiću nije mogao oprostiti što se usudio pri- 
je tri godine u Vijencu i Obzoru kritizirati njegovu Gra- 
matiku i stilistiku. Bio je također u pitanju i osobni 
prestiž, jer je Ante Radić trebao dobiti sveučilišnu kate- 
dru. Kako bi ga eliminirao iz Akademije, Maretić se 
ponudio da besplatno uređuje Zbornik i da mu tako one- 
mogući napredak u karijeri. Razumljivo da je Ante Ra- 
dić imao izgrađeno shvaćanje o svemu, pa i o hrvatskom 
jeziku, koje se razlikovalo od shvaćanja mnogih. Kako 
nije ni u čemu htio odstupiti od svojih uvjerenja, morao 
se odreći uređivanja Zbornika i prepustiti ga Boraniću i 
Maretiću. 


Tajnik Matice hrvatske 


Prestankom uređivanja Zbornika na narodni život 
i običaje Južnih Slavena 1902. godine Ante Radić preuzi- 
ma dužnost tajnika Matice hrvatske. To mjesto je dobio 
zahvaljujući doktoru Bosancu i prof. Pasariću, koji su 
posredovali kod Matice hrvatske da ga primi u službu. 
To mu je zaposlenje osiguravalo bar donekle životni op- 
stanak; primao je redovno mjesečnu plaću od 200 kruna 

i bio mu je osiguran stan. Pa ipak, njegov položaj u Ma- 
tici nije bio nimalo povoljan. Prije svega imao je dosta 
protivnika, koji su protiv njega stalno rovarili i služili se 
svim sredstvima da ga omalovaže i diskreditiraju. Kako 
je Ante Radić upravo tada bio najozbiljniji kandidat za 
sveučilišnog profesora, protiv njega je otvoreno istupao 
Đuro Šurmin, da bi ga što više ocrnio pred tuđinskom 
vlašću. Šurminu je pošlo za rukom da kao nagradu dobi- 
je Khuenov blagoslov i da sam postane profesor na hr- 
vatskom sveučilištu. Iako je Ante Radić bio mnogo spo- 
sobniji, jer je imao izrazite osobine učenjaka, nije mogao 
dobiti katedru, jer se nikada nije htio odreći svojih uvje- 
renja. Isto tako su ga napadali mnogi intelektualci iz Ma- 
tice i izvan nje, prigovorajući mu što se toliko zanima za 
seljake i piše za njih. 

Kada je godine 1906. uprava Matice hrvatske doni- 
jela odluku da se izdaje list Glas Matice hrvatske, isto- 
dobno je odlučeno da će ga kao odgovorni urednik potpi- 
sivati dr Ante Radić. U tome listu Ante je mnogo pisao 
o raznim kulturnim problemima i prikazivao nova izda- 
nja knjiga. Volio je rad u Matici i bio uvijek uz nju cije- 
lim svojim bićem. Kao tajnik A. Radić je morao, po služ- 
benoj dužnosti, odnijeti banu Khuenu Hedervariju nova 
Matičina izdanja i osobno mu predati. Prigodnom jednog 
takvog njihova susreta Khuen je odmah stao s prezirom 
govoriti o starim hrvatskim kraljevima, tvrdeći da oni ni- 
kada nisu ni postojali, nego da ih je stvorila narodna 
mašta. A. Radić je kasnije o tome pisao i dao Khuenu 
dostojan odgovor. 


Kada je godine 1909. za predsjednika Matice hr- 
vatske mjesto dra Đure Arnolda izabran doktor Oton Ku- 
čera, Matica se našla u silnim dugovima. Ante Radić bio 
je u sukobu sa blagajnikom dr Stjepanom Ortnerom, ko- 
Ji je morao napustiti Maticu. Ali i protiv Radića su tada 
ustali mnogi intelektualci različitih političkih i književ- 

nih struja, tako da je i on morao napustiti dužnost taj- 
nika Matice hrvatske. Ostao je opet bez službe i morao 
je živjeti isključivo od svoga pera. 


Povratak u profesorsku službu 


Otpustom iz Matice hrvatske Ante Radić ostaje bez 
ikakvih redovitih primanja i preostaje mu jedina moguć- 
nost da se muči i živi vrlo bijedno od svoga pera. Nje- 
gov položaj kao čovjeka i javnog radnika postaje još teži 
s izbijanjem prvoga svjetskog rata. Istina, u rat nije mo- 
rao ići, jer je bio proglašen nesposobnim za vojsku, ali 
mu je u ratnim godinama pisanje bilo skoro potpuno 
onemogućeno. Ne zarađuje ništa, pa je u pitanje došao 
goli život! . . . Bilo je dana kada se moralo gladovati, sje- 
diti kod kuće u samo jednom preostalom i iznošenom 
odijelu i čekati bolje prilike. Još bi bilo gore, da mu te 
dane teške oskudice nije olakšavala njegova sestra Ka- 
ta, koja mu iz Trebarjeva povremeno donosi raznih ži- 
vežnih namirnica da bi tako mogao sa svojom ženom 
preživjeti. Pomoć mu pruža i zagrebački kanonik Hadro- 
vić, njegov odani prijatelj: on ga prima u kuriju na Kap- 
tol i ustupa mu dvije sobe za stanovanje. Tako su živjeli 
u zajedničkom kućanstvu sve do Antine smrti. 


Ali ponos Ante Radića bio je jači od siromaštva. On 
je nerado molio ljude za pomoć. I zato sve više razmiš- 
lja o mogućnosti da ponovo dođe do svoje profesorske 
službe, koja bi mu omogućila uživanje u radu s učenici- 
ma, osiguravajući mu istodobno pristojan život. 


Godine 1914. Ante Radić je podnio molbu Odjelu za 
bogoštovlje i nastavu, da ga ponovo primi u službu i da 
bude imenovan profesorom srednje škole osmog činov=- 
ničkog razreda. U molbi je najprije iznio sve podatke, ko- 
ji se odnose na njegovu dotadašnju službu i na njegovu 
književnu djelatnost, te na kraju »uvjerava visoku Kra- 

DR. A. RADIĆ kao ravnatelj djevojačke škole u Varaždinu 

ljevsku zemaljsku vladu, da će svojim dužnostima u školi 
— za koju je veliku volju imao i koju je vrlo nerado os- 
tavio — moći uspješno, a htjeti savjesno udovoljavati«. 
Međutim, Radićeva molba za povratak u službu nije rije- 
šena, već je zadržana za kasnije odlučivanje. U neizvjes- 
nom čekanju prošle su mu pune tri godine! Morao je če- 
kati. Drugog izlaza nije imao, premda je bio bez ikakvih 
sredstava za život. Nastupila je crna i gladna godina 1917. 
Iscrpile su se sve rezerve u hrani i odijelu. Svu težinu po- 
ložaja obitelji Radić najviše je osjećala njegova žena 
Vilma. Ona se zato obraća izravno dr Stjepanu Bosancu, 
zemaljskom školskom nadzorniku, kako bi se molba nje- 
zina supruga Ante konačno jednom povoljno riješila. Bo- 
sanac se vrlo rado odazvao. da pomogne svome prijatelju 
iz mladosti. Odmah upućuje pismeni prijedlog vladi, da 
se Ante Radić ponovo primi u službu. Poziva se na mol- 
bu, koju je on prije tri godine podnio i na koju nije do- 
bio nikakva odgovora. Sada Bosanac tu molbu toplo pre- 
poručava, predlažući da se povoljno riješi. »Ako tome ne 
smeta politička prošlost moliteljeva, o čemu potpisani 
kao stručni izvjestitelj ove Kraljevske zemaljske vlade ni- 
je zvan suditi«. Koliko se Bosanac zalagao da se Radiće- 
va molba povoljno riješi očito se vidi iz njegova prijed- 
loga, koji zaključuje ovako: »Zar ne bi bila šteta za na- 
rodnu prosvjetu, da se takav čovjek zbog formalnosti, 
što je prekinuo službovanje više od pet godina, premda 
je rođeni pedagog, nije natrag pustio u školu, dok se za 
profesora znalo s obzirom na upotrebljivost namjestiti i 
takve, koji imaju samo nepotpuno osposobljavanje ili 
uopće i nemaju profesorskog ispita?« 


Uz dra Stjepana Bosanca prijedlog je potpisao i Fra- 
njo Krema, koji je također bio zemaljski školski nad- 
zornik. 

Iako se tadašnji odjelni predstojnik dr Stjepan Trop- 
ša suglasio s Bosančevim prijedlogom, da se Ante Radić 

ponovo vrati u službu, ipak njegova molba i dalje ostaje 
neriješena, on mora i dalje čekati. 

Kad je na čelo Odjela za bogoštovlje i nastavu došao 
Milan Rojc, koji je bio Radićev politički protivnik, on ve- 
likodušno i cijeneći Radićeve sposobnosti, njegovu mol- 
bu konačno povoljno rješava. Prihvativši prijedlog dra 
Bosanca, Rojc određuje, da se Ante Radić imenuje pro- 
fesorom u osmom činovničkom razredu. Tako je konač- 
no 22. kolovoza 1917. potpisan dekret kojim je Ante Radić 
imenovan za profesora gornjogradske gimnazije, s go- 
dišnjom plaćom i stanarinom od 4.770 K. 

Tako je dr Ante Radić, poslije dvadeset godina, pono- 
vo došao do svoje profesorske službe. Zbog toga je osje- 
ćao neizmjernu sreću. 


Posljednji dani života 


Ante Radić je radio kao profesor gornjogradske gim- 
nazije nešto manje od godinu i pol dana. Kroz to kratko 
vrijeme života je i dalje u kući svoga prijatelja kanonika 
Hadrovića i bio sretan što se može opet posvetiti svom 
nastavničkom pozivu. A živio je tiho i povučeno, sa svo- 
jom ženom Vilmom, koja se mnogo napatila prateći svo- 
ga supruga Antu na njegovom životnom putu. Vezalo ih 
je duboko međusobno razumijevanje, nježnost i pažlji- 
vost iskrenih prijatelja. Ali vrijeme je učinilo svoje: Vil- 
ma je počela poboljevati. Ante se za nju bojao. Sve svo- 
je slobodno vrijeme provodio je kod kuće, u čitanju i 
pripremanju za nastavu. Naravno, pratio je i ratna zbi- 
vanja na frontovima, kao i prilike u Rusiji, gdje se odi- 
gravala Velika oktobarska revolucija, koja je potresala 
Svijet. Vjerovao je čvrsto u propast Austro-Ugarske Mo- 
narhije, koju je iz dna srca mrzio i borio se protiv nje. 
Osobito je imao loše iskustvo s tuđinskim madžarskim 
vlastodršcima, pa je njegovo neraspoloženje prema Ma- 
džarima bilo razumljivo. Kraj rata izgledao mu je kao 

ispunjenje svih njegovih nada: crno-žuta monarhija se 
raspala, a osnovana Kraljevina Srba, Hrvata i Slovenaca. 

Pošto je nova vlast stala mnogim zaslužnim ljudima 
priznavati godine službe kao »nacionalni rad« i Ante Ra- 
dić koristi tu zakonsku mogućnost, te 3. siječnja 1919. 
podnosi molbu preko ravnateljstva gornjogradske gim- 
nazije, tražeći da mu se dvadeset godina rada, koje je pro- 
veo u kulturnom i prosvjetnom djelovanju, priznaju u 
godine službe i uračunaju za mirovinu. U molbi je opšir- 
no naveo slijedeće razloge: 


1. Ja sam prije, nego što sam službu ostavio, uređivao 
akademijsku publikaciju Zbornik za narodni život i obi- 
čaje Južnih Slavena. Kad sam službu (koncem rujna 
1897.) ponajviše radi ovog Zbornika (jer sam bio pre- 
mještan u Gospić) ostavio, ostao sam i dalje urednikom 
Zbornika do 10. ožujka 1902. 

2. Još kao urednik Zbornika bio sam (2. prosinca 
1901.) izabran tajnikom Matice hrvatske, što sam ostao 
do konca listopada 1909. 

3. Kao urednik Zbornika i kao tajnik Matice hrvat- 
ske izdavao sam i uređivao Dom list hrvatskom seljaku 
za razgovor i nauk (1900. do 1904.). U taj sam list pisao 
sve sam (2336 str. leks. formata). 

4. Skoro zatim, što sam ostavio službu, počeo sam se 
baviti politikom, osobito od godine 1903. Pisao sam u 
pučki list Hrvatski Narod (1905)., Hrvatske novine u Vir- 
ju (1906.), poslije Dom glavne novine Hrvatske Pučke Se- 
ljačke Stranke (1907.—1914.), koji sam po više puta i 
uređivao. 

5. Posljednje godine prije rata (1913.—1914.) mnogo 
sam pisao u Obzor (preko sto kulturnih članaka i član- 
čića). 

6. Kad je buknuo rat zamolio sam skoro (u kolovozu 
1914.) službu, ali mojoj molbi nije bilo udovoljeno do 
rujna 1917. 

Na kraju Ante Radić ponovo moli da mu se dvadeset 
godina uračuna u službe i mirovinu »za navedeni moj 
javni i kulturni rad, koji bi s mojega stajališta, kultur- 
na država imala kako tako priznati i nagraditi«. 

Tu molbu Ante Radića preporučio je ravnatelj gor- 
njogradske gimnazije Vladoje Dukat ovim riječima: »U 
privoju podnosi se s toplom preporukom molba Dra Ante 
Radića, koji moli da mu se dvadeset godina provedenih 
izvan učiteljske službe uračuna u mirovinu. Molitelj se 
za vrijeme, što službuje u ovome zavodu, pokazao kao 
valjan, savjestan nastavnik«. 

Ali je molba Ante Radića ostala zauvijek neriješena! 
Nova vlada Kraljevine Srba, Hrvata i Slovenaca u Beo- 
gradu donijela je zaključak, da njegov dvadesetogodišnji 
kulturno-prosvjetni rad ne zaslužuje da bude priznat u 
godine službe. Takvu ocjenu dao je Svetozar Pribičević, 
koji je bio »specijalista« za sva pitanja, koja su se odno- 
sila na Hrvatsku. A poznato je da se baš u to vrijeme ti- 
sućama ljudi od strane nove vlade u Beogradu priznava- 
lo više godina »nacionalnoga rada« u godine službe, kako 
bi mogli ostvariti pravo na mirovinu. 

Četrdeseti dan iza podnošenja te molbe za priznava- 
nje kulturnog rada u godine službe, Ante Radić osjetio je 
premorenost i slabost. Kao da je predosjećao kraj svoga 
života, on se oprostio sa svojim dobrotvorom kanonikom 
Hadrovićem. Već oko šest sati uvečer pao je u komu iz 
koje se više nije probudio. Bilo je to 10. veljače 1919: »u 
tri četvrti na devet umro je na divanu u srednjoj sobi«. 

Umro je dakle voljom sudbine, ali za života nije mo- 
gao ostvariti pravo na mirovinu! 


Poslije smrti... 


Smrt Ante Radića nije bila posljednji čin njegove ži- 
votne drame. Ta drama se na jedan način produžava i 
poslije njegove smrti, završavajući se upravo tragičnim 

krajem života njegove supruge Vilme, koju je od milja 
zvao Milica. Ona je iza njegove smrti ostala sirota udo- 
vica, sama bez ikaga i bez ikakvih sredstava za život. Šta 
je mogla naslijediti od svoka pokojnog supruga, koji je 
samo desetak godina redovito imao skromnu plaću?! Kao 
hrvatski književnik i rodoljub idealistički je radio za svoj 
potlačeni narod. Živio je dosljedno i pošteno, a umro u 
najvećoj bijedi. I novouspostavljena vlada Kraljevine 
Srba, Hrvata i Slovenaca u Beogradu, pokazala je maćuh- 
ski odnos prema Anti Radiću u istoj mjeri kaoi cr- 
no-žuta monarhija. Ni nova vlast ne priznaje njegov knji- 
ževni i znanstveni rad kao »nacionalan« i ne udovoljava 
njegovoj molbi za mirovinu. Tako je, dakle, propao i nje- 
gov posljednji pokušaj, da još za života učini bar nešto 
za svoju suprugu, budući da je predosjećao svoj kraj i 
njezino udovištvo. 


Bezizlazan položaj u kojemu se našla udovica Ante Ra- 
dića pokušao je popraviti njegov odani prijatelj dr Stje- 
pan Bosanac. On je odmah iza Antine smrti, kao zemalj- 
ski školski nadzornik, poduzeo sve mjere, kako bi nje- 
gova udovica dobila kakvu-takvu mirovinu. U suglasnosti 
s Milanom Rojcom, odjelnim predstojnikom, Bosanac 
upućuje u ime narodne Vlade u Zagrebu službeni prijed- 
log Ministartsvu prosvjete u Beograd, kojim traži da se 
udovici profesora Ante Radića odobri mirovina. 


Na taj službeni prijedlog odgovorio je ubrzo Ljuba 
Davidović, koji je bio ministar prosvjete u novoj vladi 
u Beogradu. U odgovoru se kaže »da Gospodin Ministar 
nije mogao usvojiti prijedlog Narodne vlade u Zagrebu, 
da se udovici pokojnog dr Ante Radića izdaje penzija iz 
državne kase«. Zatim se u četiri točke iznose potpuno sa- 
movoljni i netočni razlozi za odbijanje prijedloga Narod- 
ne vlade u Zagrebu. Stječe se dojam da je Ljuba Davido- 

vić, kao ministar prosvjete, namjerno donio takvo ne- 
pravedno rješenje, što mu ni malo nije služilo na čast 
i hvalu. Na žalost, s njime su se suglasili i hrvatski mi- 
nistri, koji su bili članovi prvog ministarskog vijeća Kra- 
ljevine Srba, Hrvata i Slovenaca. To su bili: dr Tugomir 
Alaupović, ministar vjera, Edo Lukinić, ministar pošta 
i brzojava, dr Živko Petričić, ministar poljoprivrede i 
Franjo Poljak, ministar agrarne reforme. Istina, Fran 
Supilo je u to vrijeme bio odsutan u Parizu i nije zato 
odgovoran. Očito je da tim hrvatskim ministrima, koji su 
brže-bolje pojurili u Beograd, da ugrabe što značajnije 
ministarske stolice i da ih sačuvaju, nije bilo ni najma- 
nje stalo do onoga što se dešavalo u hrvatskom narodu, 
koji su oni tobože zastupali, a još manje do jedne usam- 
ljene i siromašne udovice hrvatskog književnika i uče- 
njaka dr Ante Radića. 

Nasuprot tim častohlepnim hrvatskim ministrima i 
njihovoj bijednoj ulozi, svaku pohvalu i priznanje zaslu- 
Žuje Narodna vlada u Zagrebu, posebno odjelni predstoj- 
nik Milan Rojc i zemaljski školski nadzornici: dr Stjepan 
Bosanac, taj plemeniti hrvatski čovjek, te dr Stjepan 
Škreb i Franjo Krema. Svi su se oni prvo istinski založili 
da se Ante Radić ponovo primi u službu, a kasnije su 
učinili sve što su mogli, da se njegovoj udovici osigura 
Mirovina! 

Što se, konačno, dogodilo s tragičnom udovicom Ante 
Radića? Ona je postala žrtva nepodnošljivih i nezdravih 
Političkih prilika, koje su nastupile u Hrvatskoj u prvim 
mjesecima novouspostavljene države. Te prilike nju iz- 


Tavno pogađaju, jer ne samo da nije dobila mirovinu, ne- 


80 sudske vlasti izdaju rješenje da mora napustiti stan, 
koji nije imala čime plaćati. Ne postupi li tako bit će na- 
Silno, sa stvarima, izbačena na ulicu! Videći da iza muža 
Ostaje bez krova nad glavom, potpuno bespomoćna i na- 

puštena, donosi posljednju strašnu odluku: oprašta se s 
rodbinom i pred večer odlazi na Mirogoj, na grob svoga 
muža Ante, gdje ispija otrov u noći između 6. i 7. srpnja 
1919. Bilo je to tužno finale jednoga tragičnog, ali svijet- 
log života. 


KNJIŽEVNI, ZNANSTVENI I PUBLICISTIČKI 
RAD ANTE RADIĆA 


UTJECAJ RUSKE KNJIŽEVNOSTI 


Ante Radić otpočeo je svoju književnu i javnu djelat- 
nost objavljivanjem ogleda o ruskoj književnosti u hr- 
vatskim listovima i časopisima. Ti su prvi književni ra- 
dovi nastali kao plod njegovih studija ruske književnosti, 
koja je nesumnjivo mnogo utjecala na njegovu duhov- 
nu orijentaciju. A. Radić je još kao student slavistike od- 
lično poznavao ruski jezik, pa mu je to omogućavalo da 
upozna i rusku književnost i da prati njezin razvoj. Već 
kao maturant pohodio je Rusiju, što dokazuje da ga je 
veoma rano privlačila ta velika slavenska zemlja. Rano je 
počeo prevoditi ruske pisce: Tolstoja, Turgenjeva, Puš- 
kina i neke druge. Pišući svoje prve članke o ruskoj knji- 
ževnosti, A. Radić je preko tih svojih ogleda želio upo- 
znati hrvatsku kulturnu javnost s ruskom književnošću 
i prilikama u ruskom društvu, koje su bile slične doma- 
ćim hrvatskim društvenim prilikama. 

Prvi svoj literarni rad objavio je A. Radić u »Vijencu« 
godine 1891. pod naslovom Gogolj i Bjelinski. Iste godi- 
ne izlazi njegova poveća rasprava o Jurju Križaniću. Pet | 
godina kasnije tiska u »Vijencu« ponovo veliku studiju 
pod naslovom Ruska književnost posljednjih godina. 
Proučavajući rusku književnost A. Radić se upoznaje s 
tri literarno-socijalne struje, koje su postojale u Rusiji u 
drugoj polovici 19. stoljeća; to su: slavenofili-romantiča- 
Ti, tolstojevci i narodnjaci. Predstavnici sve tri ove grupe 

bavili su se narodom, što ih je povezivalo, ali su se u sve- 
mu drugome potpuno razilazili. Slavenofili su bili ro- 
mantičari, koji su pokazivali »platonsku« ljubav prema 
seljaku. Oni bez ikakvih obzira »navaljuju na inteligenci- 
ju, a u narodu vide sve dobro«. I ne samo da su roman- 
tičari, nego su i mističari. A. Radić ih zbog njihova mis- 
ticizma kritikuje: »Na jednoj su strani osnov ljubavi pre- 
ma narodu općenite ideje čovještva, dok joj je na drugoj 
strani osnov mistička vjera u posebno božje određenje 
slavenskoga, posebno ruskoga naroda«. (Ruska književ- 
nost posljednjih godina, »Vijenac« 1896). U ovu grupu 
Radić ubraja i Turgenjeva, mada ga prikazuje kao veli- 
kog umjetnika, pisca »Lovačkih zapisa«. 

Tolstoj i tolstojevci predstavljali su drugu grupu 
ruskih pisaca i intelektualaca. Njih Radić odbacuje iz vi- 
še razloga. Tolstojevo odricanje prosvjete za Radića je 
»žalosna zabluda«. Jer ako bi seljaštvo prihvatilo tu Tol- 
stojevu misao, ono bi se odreklo svakog napretka, te ne 
bi moglo nikada stići ostale klase. Isto tako pasivan ot- 
por seljaka prema zlu veoma je škodljiv za njih. »Povra- 
tak na selo«, »kajanje vlastele« i »služenje narodu« dobre 
su krilatice, ali ih Tolstoj pogrešno primjenjuje i zloupo- 
trebljava. Zbog toga A. Radić pozivlje hrvatske seljake, 
da ne slušaju mudraca iz Jasne Poljane. 


Zanimljiva je Radićeva konstatacija o tome kako tri 
najveća ruska pisca različito osjećaju ljubav prema na- 
rodu. Tako je kod Turgenjeva ljubav prema narodu »neš- 
to umjetno«, kod Dostojevskog ta je ljubav »moralno- 
mistička«, dok je kod Tolstoja »filozofsko-vjerska ten- 
dencija«. 

Narodnjaci su treća grupa pisaca i intelektualaca za 
koju se oduševio A. Radić. Oni su predstavljali politički i 
društveni pokret u Rusiji u drugoj polovici 19. stoljeća. 
Polazili su od seljaštva i vjerovali da je ono glavna sna- 

ga, koja će preobraziti rusko društvo. Tu ideju preuzeo 
je od njih A. Radić, kao i druge njihove ideje, koje su 
mu mogle poslužiti u borbi za slobodu i pravicu. Narod- 
njaci su postavljali »cilj života — služiti narodu«. Ideali- 
zirali su narod, ali su iznosili i njegove loše strane, kako 
bi ih lakše mogli sagledati oni ljudi, koji dolaze iz grada 
na selo, da se bore protiv onoga što je negativno. Inte- 
lektualci-narodnjaci po završenom školovanju dobrovolj- 
no su odlazili među mužike i živjeli među njima, primje- 
njujući svoje znanje u praksi. Otvarali su knjižnice po 
selima za prosvjećivanje seljačkog naroda. A. Radić isti- 
če primjer požrtvovanja ruskih žena — učiteljica i liječ- 
nica, koje su dobrovoljno napuštale gradove i odlazile na 
selo, kako bi mogle pomoći seljacima. On kao s nekim 
uzdahom kaže: »Hoće li, Bog zna, hrvatske žene dobiti 
ikada smisla za što drugo osim za nakite, zabave i čitanje 
loših njemačkih romana«. (Sabrana djela XVI, strana 

Isto tako A. Radić je usvojio teoriju narodnjaka o eko- 
nomskom razvitku društva. Oni su zastupali antimateri- 
jalistički pravac po kojem na razvitak društva djeluju 
ideje, a ne samo materijalno-ekonomske sile. Ovo njiho- 
vo shvaćanje u suprotnosti je s marksističkim učenjem, 
ali je takvo shvaćanje narodnjaka odgovaralo duhovnoj 
naravi Ante Radića. Osim toga on nije nikada proučavao 
Marksova djela, niti je priznavao klasnu borbu, nego je 
nalazio oslonac u učenju ruskih narodnjaka. 

Ante Radić ističe da je Gogolj najveći ruski pisac, jer 
je prvi počeo crtati pravi narodni život, žive ljude. Ra- 
diću ne smeta revolucionarnost ni ateizam Bjelinskoga, 
osnivača ruske kritike, te o njemu vrlo pozitivno piše. 

Puškin je za Radića najveći ruski i evropski pisac, 
koji je bio njegova književna ljubav. Osjećao je da mu je 
taj ruski pjesnik blizak, jer je unosio u književnost na- 
rodne elemente, doveo je u nju mužike (ruske seljake) i 


39 


zanosno pjevao o selu i seljacima. U Puškinu je nalazio 
sve ono što odlikuje istinskog i pravog umjetnika: »srce, 
čovještvo, neposrednost osjećaja, simpatiju prema rus- 
kom seljaku«. Puškinovo čovještvo dolazilo je najpotpu- 
nije do izražaja u njegovim djelima, izloženo na pjesnič- 
ki način, a ne u moralnoj pouci, kao u Tolstoja. Brane- 
ći Puškina od Tolstojevih nepovoljnih riječi, Ante Radić 
je pisao: »Ne branimo ga. Pred ljudima ne treba obrane 
on — čovjek, kojemu čovještvo, milina čovještva iz sva- 
kog, gotovo svakoga stiha otsijeva. I u tom nenaučenom, 
nepedantskom, neteorijskom, a nad sve nehinjenom čo- 
vještvu — u tom je veličina njegova, jer bez čovještva ve- 
ličine ljudske i nema. Neka Tolstoj s legijom moralista 
svih vjekova nauča ljude čovještvu, dao im Bog u tome 
svaki uspjeh, — no historični nas razvoj ljudske misli 
uvjerava da će po njihovu naučanju ostati široki slojevi 
ponajviše hladni i neuputni, dok poezija Puškinova za- 
grijava. Pjesniku Puškinu čovještvo nije kaki novi obred 
i lijek za jade vasiona, već mu je vječna, najsjajnija Bož- 
ja iskra u svakome čovjeku«. »On je bio čovjek i umjet- 
nik, pak je kao doista slobodan čovjek išao za glasom 
srca svoga, ne obazirući ni na stranke ni na škole. Njego- 
va stranka bijaše ruski narod, onaj pravi živi ruski mu- 
žik, kako ga je priroda stvorila, a škola njegova bila je 
ljepotni njegov slobodni ćut«. (Vijenac 1899, str. 377). 

U ovome odlomku o Puškinu izrečena je cijela esteti- 
ka Ante Radića. On zahtijeva da književnost bude izra- 
žaj narodnog srca i pjesničkih čuvsitava. Zadatak je pra- 
vog književnika da piše o narodu i narodnom životu — 
o seljaštvu. Književno djelo zatim mora biti umjetničko, 
jer samo kao takvo može djelovati na čitatelje. 

Članak Studij slavenskih književnosti veoma je znača- 
jan i zanimljiv, jer u njemu A. Radić iznosi od kolike je 
vrijednosti ruska književnost za hrvatski narod. (Obzor 
1900., br. 69.) Ta književnost »rješava dva problema, ko- 

jima se i mi moramo da bavimo. To su ovi problemi: 
problem narodne kulture i pitanje odnošaja inteligencije 
prema narodu. Rusi su dali na rješavanje problema na- 
rodne kulture, te kritikujući pomno sve što preuzimaju 
iz zapadne Evrope u skladu s narodnim osnovama«. Da- 
lje A. Radić iznosi da se ruska inteligencija, primivši 
naglo znatnu naobrazbu iz zapadne Evrope, pa i tuđe 
običaje, otuđila narodu te se otvorio jaz između obrazov- 
nih ljudi i naroda. Ruska književnost dosta je doprino- 
sila da se taj jaz smanji, i u tome je njezina značajna 
društvena uloga. Upoznavajući hrvatsku javnost s proble- 
mima, što ih je raspravljala ruska književnost, A. Radić 
je htio da ukaže na aktualnost istih problema u hrvat- 
skoj društvenoj stvarnosti. Upravo te probleme prvi je 
počeo u nas rješavati Ante Radić. To je bila polazna toč- 
ka za njegov cjelokupni kulturno-socijalni rad. 

OSNIVAČ HRVATSKE ETNOGRAFIJE 


Ante Radić je za svoju doktorsku disertaciju uzeo te- 
mu: O nekim eshatološkijem motivima u hrvatskoj knji- 
ževnosti. (Zagreb 1893.). Tim svojim prvim znanstvenim 
radom pokazao je da ga više privlači izučavanje etnogra- 
fije, — nauke koja opisuje i proučava materijalne druš- 
tvene i duhovne kulture pojedinih naroda svijeta — ne- 
go izučavanje čiste književnosti. Zato je on već u toj svo- 
joj temi postavio cilj da ispita postanak hrvatske narod- 
ne kulture: »A učeći se ovako poznavati pute i strampu- 
tice, po kojima je k nama dolazila građa za našu pisanu 
i usmenu kulturu, učimo se poznavati pute i stramputice 
kojima je nastajala kultura u hrvatskom narodu, dok 
je postala onakva kakva je danas«. 


Godine 1897. preuzeo je Ante Radić uređivanje Aka- 
demijinog Zbornika za narodni život i običaje Južnih 
Slavena. Kako se prikupljanje građe nije odvijalo kako 
je on to zamišljao, odlučio je da napiše praktična uput- 
stva za sakupljače građe na terenu i za urednike. Tako 
je nastala njegova čuvena Osnova za sabiranje i prouča- 
vanje građe o narodnom životu, kojom je položio teme- 
lje hrvatskoj etnografiji i tako postao njezin osnivač. To 
njegovo djelo priznala je domaća i strana kritika kao 
vrhunsko djelo u etnografskoj nauci. 


U uvodnom dijelu te Osnove Ante Radić je iznio pr- 
vi put svoje misli o narodu i narodnom životu, koji tre- 

ba proučavati, što je zadatak Zbornika. Zatim u prvom 
dijelu Osnove govori o objektivnim mogućnostima živo- 
ta, u drugom o materijalnoj, a u trećem dijelu o dušev- 
noj kulturi. 

Slijedeće godine (1898.) Ante Radić objavljuje svoju 
raspravu Narod, u povodu stote obljetnice smrti francus- 
kog povjesničara J. Micheleta. U početku svoje rasprave 
on piše, da je nakanio »popuniti i razjasniti neke svoje 
misli« iznesene u Osnovi za sabiranje i proučavanje gra- 
đe o narodnom životu. Ali ne samo to: prikazujući Mic- 
heletovo djelo Narod, A. Radić je želio potkrijepiti svo- 
je mišljenje o narodu i narodnoj kulturi s mišljenjem 
uglednog stranog naučenjaka, koga nazivlje buntovni- 
kom protiv grčko-rimske kulture. 

Te dvije rasprave Ante Radića sadrže u sebi njegova 
osnovna stajališta iz etnografije, mada je neka od njih 
kasnije proširivao i dopunjavao. 

Ante Radić je u etnografskoj nauci polazio od ve- 
ćeg dijela naroda, tj. od seljaštva, od puka. Hrvatski se- 
ljački narod stvorio je svoju narodnu kulturu po kojoj 
se Hrvati razlikuju od svih drugih naroda na svijetu. Pre- 
ma njegovu mišljenju to je jedino prava i moguća kultu- 
ra, koja ima sve bitne elemente veličine: narodne običaje, 
bogatu narodnu poeziju, šaroliku nošnju, pjesme i igre, 
te visoki moral. Kao takva, ona ima sve uvjete da zauzme 
određeno mjesto među kulturama drugih naroda. I ne 
samo to. Seljački je narod čuvar hrvatske samonikle 
kulture, a što znači i hrvatske samobitnosti. Zato tu kul- 
turu treba ispitati i proučiti, što je upravo zadaća Zbor- 
nika. 

Iako je Ante Radić bio žestoki protivnik grčko-rimske 
kulture, na čijim je temeljima izrasla zapadno-evropska 
kultura, on je prihvaćao kršćanstvo. Vjerovao je da je 
ono pozitivno utjecalo na našu narodnu kulturu u mo- 
ralnom smislu i da je postalo njezin sastavni dio. Misao 


43 


o jednakosti, a prema tome i o ravnopravnosti, dalo je 
i moglo dati samo kršćanstvo, pisao je A. Radić. Živeći 
najviše u ropstvu, naš je narod u kršćanstvu nalazio du- 
hovni oslonac i putem njega izražavao svoju vjeru u do- 
bro u čovještvu, u slobodu i pravicu. 


Osobito veliki značaj pridaje A. Radić narodnim obi- 
čajima, koji su sastavni dio narodne kulture i bez kojih 
bi život »bio pust i prazan«. »U običajima je kao za vječ- 
na vremena saliven u tuč sav duševni život naroda«. 


Ali ipak seljački puk ne predstavlja cjelovit hrvatski 
narod. Nasuprot puku stoji »manji dio naroda« — gos- 
poda: inteligencija, velikaši i kapitalisti. Inteligenciju 
A. Radić upoređuje s grčkim junakom Antejem, koji je 
gubio snagu čim bi prestao njegov dodir sa zemljom. Isti- 
na, da nije svaki čovjek koji je učio škole, doselio se u 
grad, obukao drugo odijelo i radi glavom — »gospodin«. 
Ima ih, kaže A. Radić, koji se nisu pogospodili, nego su sa- 
čuvali pravu živu ljubav za selo iz koga su izišli i u novoj 
sredini žive po starom poštenju«. 

Između gospode i puka postoji duboki jaz koji ih dije- 
li. Uzroci tome jazu ne nalaze se ni u neukosti, ni u si- 
romaštvu, ni u načinu rada, ni u odijelu, već u različitim 
kulturama. Puk ima svoju narodnu kulturu u koju je 
urastao i po kojoj živi, dok gospoda imaju svoju gradsku 
kulturu, koja je uvezena izvana, nakalamljena preko ško- 
le po »tuđem kalupu«. Ta kultura je prema mišljenju A. 
Radića ne samo pogibeljna za naš narod, nego na nj vrlo 
negativno djeluje i u moralnom smislu. Ona je zavojevač- 
ka, jer ističe silu u prvi plan, sumnja u dušu i ruši vjeru 
u Boga, a umjesto morala širi surovi materijalizam. 

Razvijajući svoju teoriju o dvije nepomirljive kulture, 
A. Radić je postavio konačni cilj narodoznanstvu — nauci 
o narodnoj kulturi — »pomirba gospode i naroda« kako 
bi na strani gospode nestalo prezira prema narodu, a na 

strani naroda mržnje prema gospodi. Pošto se to ostvari, 
doći će do pomirbe između dvije kulture: narodne kul- 
ture i gradske kulture. Te dvije suprotne kulture moguće 
je pomiriti i uskladiti na principu »novo znanje na sta- 
ro poštenje«. Drugim riječima čuvanje svega onoga što je 
u narodnoj kulturi dobro i pošteno, a istodobno usvaja- 
nje novih znanja i tekovina suvremene civilizacije, ali raz- 
ložno i razborito. To znači da A. Radić nije propovjedao 
povratak u primitivizam, kao što je to činio Tolstoj, niti 
je zastupao mišljenje po onoj narodnoj poslovici »Pleti 
kotac, ko i otac«, nego je želio patrijarhalni život razum- 
no uskladiti sa suvremenom civilizacijom. Proučavajući 
hrvatsku narodnu kulturu A. Radić je došao do zaključ- 
ka, da je ona u prošlosti pokazala svoju samostalnost i 
jakost. Ništa je nije moglo uništiti. Prema njegovu miš- 
ljenju ta kultura imala je dvije renesanse, dva preporo- 
da. 

Prvi preporod bio je u doba humanizma i renesanse, 
kada je našu obalu zapljuskivao val grčko-rimske kultu- 
re. Zaprijetila je opasnost da se hrvatska narodn kultu- 
ra stopi s tuđinskom i da čak izgubimo i svoj narodni je- 
zik. Ali to se ipak nije dogodilo. Ne samo da je pobijedio 
narodni duh, nego je još iz te borbe izašao ojačan novom 
idejom slovinstva i hrvatstva. A. Radić zaključuje da je 
renesansa na hrvatskom zemljištu ujedno i u prvom re- 
du narodni preporod, u kojem se protiv uskrsloga grčko- 
rimskog svijeta stvorila zamisao slovenskog svijeta s po- 
sebnim svojim idealima. Predstavnici ovoga narodnog 
preporoda bili su Gundulić, Marulić, Kačić i drugi. 


Drugi hrvatski preporod bio je u doba ilirizma. Taj 
narodni preporod, prema mišljenju A. Radića, mnogo 
je značajniji od prvoga jer je u njemu više došla do izra- 
žaja narodna duša, koja je spoznala svoj jedini i pravi 
put: »Ta spoznaja bila je plemenita, jer je bila čista kao 
rosa, a iskrena kao djetinje veselje; ta je spoznaja bila 

takova elementarna pojava nacionalizma, — možda jedi- 
na u Evropi — koja ne pita za historiju, ni za pismo. Ta 
je spoznaja nastala pod neodoljivim osjećanjem ljepote 
i milja svega onoga što zovemo narodnom dušom, a nije 
vezano ni o historiju, ni o državu, ni o ime, ni o vjeru, ni 
o dijalekat, ni o pismo« — zaključuje A. Radić. 


Hrvatska književnost i kultura uopće, prema mišlje- 
nju A. Radića, treba se razvijati u onome pravcu, koji su 
joj odredili naši ilirci. 

Iako je Ante Radić imao sve osobine naučenjaka i 
mislioca, polazna točka za izučavanje etnografije bilo je 
njegovo rodoljublje. To najbolje potvrđuje svojim član- 
kom Počeci hrvatske etnografske nauke u kojemu on 
piše: »Ako ikoja, a to hrvatska domovina zbori i priča 
svojim sinovima: zbori svaki dol i brijeg, svaki kut i ja- 
rak, svaki potok i mnoga rijeka, zbori i priča svako selo 
i grad. Ako je ikoju domovinu ikoji narod ikada doista 
osvojio, dohvatio ju sa svih svojih pet sjetila, a to je Hr- 
vat osvojio Hrvatsku time, što su koljena i koljena naših 
predaka u tisućama i tisućama imena mjesta ostavili po- 
tomcima pečat svojih dojmova, svojih misli i svoga ra- 
da. U tim je imenima naša domovina tako opisana, njezi- 
na prošlost tako ispričana, kako bi ju opisati i njezinu 
prošlost ispričati jedva mogao ikoji zemljopisac i povjes- 
ničar. To je domovina, koja svojim sinovima zbori i pri- 
ča, jer stoljetnim nazivima i imenima mjesta zbore i pri- 
čaju mrtvi, davno nestala pokoljenja«. (Domovina, koja 
zbori i priča, »Obzor« br. 49, 1914.). 

HRVATSKA KNJIŽEVNOST 


Književno-kritički rad Ante Radića u hrvatskoj knji- 
ževnosti predstavlja manji dio njegove kulturne i javne 
djelatnosti. To je i razumljivo, ako se ima na umu, da 
je on najvažnijim područjem svoje djelatnosti držao svoj 
kulturni i socijalni rad na prosvjećivanju i osvješćavanju 
hrvatskog seljaštva. Zbog toga je često morao pisati na 
brzinu, za novine, vrlo kratke i nedorečene članke. Nije 
se mogao posvetiti ozbiljnijem književnom radu. Ali sve 
što je napisao o hrvatskoj književnosti i za školovane 
ljude i za seljaštvo bilo je u skladu s njegovim poznatim 
pogledom na narod i na narodnu kulturu. 


Polazeći od narodne kulture, koja je sačuvala svoju 
vitalnost i kontinuitet, A. Radić je i u hrvatskoj književ- 
nosti tražio kontinuitet, nadograđivanje na najbolja knji- 
ževna ostvarenja u prošlosti. U skladu sa svojim shvaća- 
njem o narodu i narodnoj kulturi, zahtijevao je da hr- 
vatska književnost bude neposredni izražaj narodnog sr- 
ca i duše i pjesnikovih umjetničkih čuvstava. 

O starijoj hrvatskoj književnosti pisao je nekoliko pu- 
ta. U članku Veliki hrvatski pjesnici A. Radić iznosi svoje 
mišljenje da su Marko Marulić i Ivan Gundulić prvi pra- 
Vi hrvatski pjesnici. U početku toga svoga članka A. Ra- 
dić se jada pišući: »Teško mi je govoriti o pjesmi i pje- 
vanju, kad narodu našem nije do pjevanja, jer kud ga 
ima, svuda ga zlo bije, ovdje ga toči Sava, ondje ga bije 

zla godina, ovdje bije brat brata, ondje jači tuđin bije na- 
šu sirotinju. Ja bih morao uzeti gusle od drva jadikova, 
a sve mislim na tanke gusle javorove«. Zatim nabraja 
one pjesnike, koji su opjevali radost i tugu svoga naro- 
da. Takav je bio i Ivan Gundulić, »koji je zaslužio da se 
zove veliki pjesnik, jer ima veliku dušu i srce za narod. 
Gundulić je velik i po svojoj ideji oslobođenja hrvatsko- 
ga naroda iz ropstva«. 


Treći veliki pjesnik je za A. Radića fra Andrija Ka- 
čić-Miošić, koji je pjevao u narodnom desetercu, za ne- 
uki seljački puk. Kačićeva pjesmarica »Razgovor ugodni 
naroda slovinskoga« dugo je bila jedina lektira seljačko- 
ga puka. Ona je u puku čuvala narodnu svijest. Zato je 
Kačić pravi narodni pjesnik i ujedno najveći pjesnik hr- 
vatskoga naroda. 


A. Radić za naše Ilirce kaže, da su usmjerili hrvat- 
sku književnost kako treba. Svako odstupanje od toga 
pravca, on je osuđivao i prema tome dijelio pisce na do- 
bre i loše. 

Od ilirskih pisaca najbolje je izrazio duh ilirizma 
Ivana Mažuranić. Zato ga je A. Radić neobično volio i 
cijenio i kao pjesnika i kao čovjeka. Po njemu je »Smrt 
Smail-age Čengića« vrhunsko djelo u našoj književnosti. 

Pošto je August Šenoa nastavljao svoj književni 
rad na svijetle ilirske tradicije, on je za A. Radića veliki 
književnik. »Šenoa je napisao najljepše i najbolje hrvat- 
ske romane. Bio je po duši i po srcu pravi Hrvat, kojega 
se nije ni najmanje primila tuđinska misao. Zato on ne 
mudruje na tuđinsku niti u svojih pripovijetki, niti u 


svojih pjesama, nego pripovijeda ono, što Hrvat rado . 


sluša, a pjeva što Hrvatu do srca dolazi. A u pripovijetci 
i u pjesmi svagdje gotovo na srcu nosi narod hrvatski. 
Čini ti se kad čitaš Šenoine pripovijetke, da on pravo ži- 
vi i pravo se veseli samo sa svojim hrvatskim seljakom, 

ili kad s njim tuži i plače.« (Jedan pravi hrvatski pjes- 
nik i pripovjedač, »Dom« II br. 17). 


U vezi s hrvatskom Modernom o Anti Radiću pisa- 
lo se u prošlosti vrlo nepovoljno i sudilo dosta strogo. 
Sada bi se, međutim, moglo slobodno reći, da ni hrvat- 
ska Moderna nije značila u svemu progres, kao što ni A. 
Radić, koji se izjasnio protiv nje, nije bio u svemu naza- 
dan. Istina, mladi su bili napredni samim time što su po- 
krenuli niz važnih pitanja, koja su označavala prekretni- 
cu u hrvatskom kulturnom životu. Naravno, nisu ih rije- 
šili, niti će ih riješiti ijedna generacija; jer će se ona uvi- 
jek, pred svaku generaciju, ponovo postavljati, kao neri- 
ješena. 

Kada su mladi najavili izlazak svoga novoga časo- 
pisa Život, A. Radić napisao je protiv njih (1889). knji- 
žicu Život, tj. smrt hrvatskoga preporoda?, u kojoj je o- 
sudio pojavu tog časopisa. Knjižica ima tri dijela: Po- 
vjest Kluba hrvatskih književnika, poseban odjel o Đal- 
skomu, Otci i djeca i Smrt hrvatskih preporodnih ideja. 

A. Radić piše u toj svojoj brošuri, da pojave tako- 
vih »osnivača i pokretača impresionizma, secesije, deka- 
dentstva — nije u nas urodila kakova ideja, nego nesta- 
šica svake ideje, a u prvom redu: nestašica patriotske i- 
deje. »Upravo jedan broj modernista otvoreno se borio 
Protiv patriotske lirike, pa su zbog toga tuđinski i doma- 
Ći vlastodršci materijalno stali podupirati modernistič- 
ki pokret. Mladi su počeli surađivati i raditi za vladine 
Narodne novine i potpisivati se kao pristalice državnoga 
režima: pl. Miletich, pl. Tucich, itd. »Ono što se danas zo- 


ve književničkom elitom, drži se prema književnim po- 


trebama hrvatskoga naroda otprilike onako kako su se 
Plemići hrvatski godine 1848. držali prema narodnom je- 
Ziku braneći latinski jezik« — ističe A. Radić. Znači da su 
Se modernisti na jednoj strani borili za »čistu umjet- 

nost«, kao za nešto novo i napredno, dok su na drugoj 
strani prema svome narodu zauzimali negativan stav. 


Ante Radić je prije svega tražio da književnik mo- 
ra biti pravi umjetnik i da u njegovim djelima mora što 
više doći do izražaja stvarni život naroda, — što je bilo 
potpuno suprotno modernističkom shvaćanju književno- 
sti. On je odbacivao literarni kozmopolitizam, kojemu je 
cilj izbrisati narodni karakter književnosti. A modernis- 
ti su propovijedali komopolitizam i povodili se za onim 
što je tuđe, jer im je to odmah bilo dobro i lijepo... A. 
Radić je isticao da kozmopolitizmu nedostaje iskrenost, 
koja je jedna od osnovnih osobina svake prave umjetno- 
sti. 

Isto tako je A. Radić bio i protiv tendenciozne 
književnosti, kojoj također nedostaje iskrenost i nepo- 
srednost. O tome je pisao: »Pripovjesti s tendencioznim 
namjenama stoje jedva koji korak daleko od tzv. pouč- 
nih pripovjedaka. U ovim najčešće zamisli autor i rad- 
nju i pointu prema svojoj simpatiji ili antipatiji k pred- 
metu o kome pripovjeda, prema tome »izumi« lica_i 
radnja bude s malim iznimkama drvena, bez života i za- 
nimljivosti«. (»Obzor« br. 4, 1900). 


Zbog istih razloga, on je »školu« držao smrću pra- 
voj umjetnosti, tvrdeći da je ovoj vječni izvor samo ži- 
vot. I : 

Polazeći od takvoga shvaćanja o ulozi književno- 
sti, A. Radić je branio princip slobode stvaranja kao ne- 
što što je po sebi razuljivo. O tome je pisao: »Mladi dak- 
le slobode željni pisci hrvatski, imadu posve pravo kad 
traže neograničenu slobodu, pa bi bilo dosta žalosno kad 
bi čitav jedan odbor književnoga društva, tj. Matice hr- 
vatske, bio protiv tome nastojanju«. 


Ali nije prihvaćao takozvanu čistu književnost u 
ime koje su često nastupali modernisti. Tu ideju oni su 

donijeli iz tuđih sredina, ona je bila kozmopolitska tvo- 
revina. A. Radić je isticao da ta književnost nema nikak- 
ve veze sa životom. To je aristokratska književnost, koja 
je nenarodna i asocijalna. Prema njegovu mišljenju »čis- 
tu« književnost brane pristalice staroga društvenoga u- 
ređenja i ona je služila za zabavu povlaštenih staleža. O 
tome je pisao u vezi s ruskom književnošću: »Ako kon- 
zervativci brane npr. u jednu ruku u društvenom i poli- 
tičkom životu diobu društva na staleže, ako traže za ari- 
stokraciju krvi posebna neka prava, ako se nastoje odije- 
liti od prostote svakojakim pregradama, — zar u drugu 
ruku ne pristaje k tomu posve prirodno neka nadzemna 
umjetnost, koja se ne brine za stradanja i težnje prosto- 
te? Zar je tek jučer izrečena ona naduta: »Odi profanum 
vulgus.« — Dakako, treba prezirati prostotu, ta ona nije 
dorasla tomu, da bi razumjela nadzemnu ljepotu čiste 
umjetnosti. Pa baš zato, da se i prostota ne podigne do 
razumjevanja i užitka umjetničkih djela, treba da um- 
jetnost ostane nadzemna, nedohvatna tek kojekakvim 
plebejcima«. 

Prema svima piscima koji su kidali hrvatsku knji- 
ževnu tradiciju i koji su bili radikalni sljedbenici Star- 
čevićevi, A. Radić je imao hladno držanje. Otuda njegov 
negativan sud o poznatim i priznatim hrvatskim piscima. 

»Harambašić, Tresić, Kumičić, Đalski — to su sve 
sinovi meteža i pustoši. Harambašić je bio na putu da 
postane narodni pjesnik i ljubimac, no s padom radika- 
lizma i on je pao... Đalski je bez sumnje književnik 
Pravih tradicija hrvatskih, no pustoš je i na njega djelo- 


vala: ne nalazeći ništa u pustoši domaćoj, posegnuo je 


za tuđim cvijećem i već nije naš.« (Život — smrt hrvat- 
Skoga preporoda? str. 12). 


Ali ponovo se mora istaknuti da je A. Radić u pri- 
mjeni svojih načela i u teoriji i praksi »nastojao uvijek 

ostati na terenu umjetnosti.« On je pošteno iznosio svoje 
umjetničko uvjerenje i u svojim kratkim prikazima no- 
vih knjiga, koje je objavljivao u Glasu, dok je bio tajnik 
Matice hrvatske. Prema njegovu mišljenju Đalski je pi 
sao historijske romane koji nemaju umjetničku vrijed- 
nost, jer su skroz tedenciozni. Josip Eugen Tomić bio je 
obični fabulator koji je pisao da zabavi čitatelje. Roman 
»Zapreke« Vjenceslava Novaka nema također umjetnič- 
ke vrijednosti. 

Za Antu Radića je najnarodniji pjesnik Đuro Ar- 
nold. Arnold je jedan od najčuvsivenijih naših pjesnika, 
čovjek zlatna poštenja  alem značaja. »Njegove rodolju- 
bive pjesme imaju golemu odgojnu vrijednost za mlade 
naraštaje. Takav je i Velimir Deželić stariji. To je čedan 
pjesnik kroz čiju poeziju provjerava toplo srce za svako- 
ga: za svoga bližnjega, ženu, djecu, rod, domovinu i čov- 
ječanstvo.« (Obzor br. 33, 1900.). Isto tako ističe knji- 
ževni rad Mihovila Nikolića i Srđana Tucića. Pišući o ova 
dva književnika pohvalno, on stvarno priznaje vrijednost 
i mladima kada to zasluže: »Da označim svoje stanoviš- 
te moram istaknuti, da ni ja nisam protivnik moderno- 
me, ja samo pod tim razumjevam svaki napredak bilo u 
kojem području znanosti i umjetnosti, dočim odbijam 
stanovite zablude, u koje su drugdje, a i kod nas pojedi- 
ni moderni ogrezli.« 


(Knjiga života Mihovil Nikolić i Srđan Tucić, 1900.). 

HRVATSKI JEZIK 


Kulturna bi djelatnost Ante Radića ostala nedovo- 
voljno prikazana ako ne bismo bar nešto rekli o njego- 
vu radu na području hrvatske filologije. A poznato je da 
se bavio i jezičnim pitanjima, jer je bio izvanredni po- 
znavatelj hrvatskoga jezika. To je razumljivo ako se ima 
na umu da je uz hrvatsku književnost diplomirao kao 
drugi predmet i hrvatsku filologiju. Poznato je i to da se 
upravo kao stručnjak iz filologije pripremao da preuzme 
sveučilišnu katedru u Zagrebu, što mu je iz političkih raz- 
loga bilo onemogućeno. 


Prve svoje radove iz jezične problematike počeo 
je objavljivati najprije u Obzoru, a kasnije u Vijencu u 
vezi s izdavanjem Maretićeve Gramatike i stilistike hr- 
vatskoga ili srpskoga jezika. Budući da ti njegovi radovi 
obuhvaćaju mnoga jezična pitanja i zahtijevaju dublju 
znanstvenu obradu, što prelazi okvire ove knjižice, to se 
ne ćemo na njima uopće zadržavati. Ali, možemo se is- 
taknuti jedino to da je Ante Radić najviše zamjerio Ma- 
Tetiću što prilikom sastavljanja gramatike hrvatskoga je- 


_Zika nije nikako uzeo u obzir hrvatsku književnost koja 


je stara više od četiri stotine godina. Upravo tada kada je 
nastala hrvatska književnost na osnovama živoga narod- 
noga govora, prema mišljenju A. Radića, nastao je i hr- 
Vatski književni jezik. Prema tome hrvatski jezik je sin- 
teza živoga narodnoga govora i hrvatske književne pro- 

šlosti.Takvo mišljenje su zastupali i Ivan Mažuranić i 
njegov sin Vladimir. 


Za razliku od Maretićeve Gramatike i stilistike hr- 
vatskoga ili srpskoga jezika, A. Radić je oduševljen Broz 
-Ivekovićevim Rječnikom hrvatskoga ili srpskog jezika. 
To se očito vidi iz ovih njegovih rečenica: »Kada gleda- 
mo na ovo djelo i bogatstvo našega hrvatskoga jezika, 
koje je u njemu izneseno, obuzimlje nas čudan osjećaj, 
osjećaj sličan onomu, kojim je prodahnuta Turgenjev- 
ljeva himna ruskom jeziku. Nas obuzimlje ono neveselo 
čuvstvo, koje i njega, pa smo i mi u vrijeme tolikih na- 
rodnih nedaća i narodnih razočarenja voljni da pjevamo 
himnu onomu gotovo jedinomu, što je ostalo netaknuto 
i neokaljeno, što se sjaji čisto kao alem kamen, što je naš 
trajni ponos: himnu našem hrvatskome jeziku«. 


(Obzor, br. 295, 1901:). 

DOM: LIST HRVATSKOM SELJAKU ZA 
RAZGOVOR I NAUK 


Ante Radić je rano počeo razmišljati: kako pomoći 
seljaku i učiniti ga sretnijim. Ta se misao u njemu mogla 
pojaviti zbog toga, što je još u djetinjstvu iskusio sve te- 
škoće seljačkoga života. Kad je otišao u grad učiti škole, 
ostao je i dalje osjećajno vezan za selo i nikada se nije 
mogao priučiti na hladni i izvještačeni gradski život. Jed- 
va je čekao da dođu školski raspusti, kako bi se mogao 
opet naći u svom roditeljskom domu, na selu, među svo- 
jim milim i dragim. Kako je bio talentiran dječak i sklon 
nauci, izrastao je u duhovno jakog i samostalnog inte- 
lektualca. S druge strane, baštinjena karakterna svojstva 
od roditelja, odgoj u roditeljskom domu kao i teškoće kroz 
koje se morao kao školarac probijati u životu, učinili su ga 
čvrstim značajem i poštenjakom. Djelovao je uvjerljivo 
svojim životom i radom. Njegove riječi pogađale su u srž 
problema. Njegova želja da pomogne svojoj seljačkoj 
braći upućivala ga je na izučavanje narodnoga života. 
Došao je do zaključka, kao naučenjak-etnograf, da selja- 
ci imaju svoju kulturu, od koje se mora poći i koju 


. je trebalo što bolje proučiti. Tako je on i dalje ostao ve- 


zan za seljake: dolazio je među njih, razgovarao s njima, 
bilježio njihova kazivanja i od njih učio. Dopisivao se s 
njima. Proučavajući građu o narodnim životu i običaji- 
ma, sve više je i sve potpunije shvaćao kako seljaci žive, 
misle i osjećaju. 

Takav interes za seljaštvo Ante Radića lakše ćemo 
shvatiti ako imamo na umu da je u njegovo doba seljaš- 
tvo predstavljalo 85%, hrvatskoga naroda. Upravo je selo 
tada predstavljalo jednu nacionalnu i socijalnu cjelinu. 
Vlast je bila tuđinska, tako da seljaštvo nije imalo stolje- 
ćima nacionalnu slobodu. Domaći velikaši i plemići po- 
magali su tuđinsku vlast iz osobnih razloga: da bi tako 
sačuvali svoje privilegije, koje su uvijek uživali na štetu 
ostaloga naroda. Njihovim stopama išla je i hrvatska in- 
teligencija, koja se uklapala u državni birokratski apa- 
rat. Najveći dio intelektualaca išao je za karijerom i do- 
brim, gospodskim životom. Opozicione stranke u Hr- 
vatskoj vodile su žestoke prepirke, svađe, prepucavale se 
preko novina, podvaljujući jedne drugima. To je sve bilo 
tragično za sudbinu hrvatskoga naroda, u kojem je jedna 
manjina sjajno i bezbrižno živjela, dok je seljačka većina 
snosila sve muke i nevolje. Selo je sve više stalo propa- 
dati. Cvjetalo je lihvarstvo, koje je uništavalo seljake. 
Socijalnom propadanju sela doprinosila je mnogo i se- 


ljačka miroljubivost, poslušnost i pokornost. K tome 


treba dodati još i seljačku zatucanost — »zalupanost« ko- 
ja je seljake držala na jednom komadiću zemlje u iscrp- 
ljujućem radu, najčešće za drugoga. Izlaza iz tog stanja 
nitko nije vidio. 

U takvim prilikama jedan čovjek ostavlja nauku, 
karijeru, život inteligencije koja pripada državnom apa- 
ratu i upućuje se tako reći sam da pomogne seljacima. 
Istina, A. Radić se pune tri godine uzalud obraćao inteli- 
genciji, da konačno pođe »tragom ljubavi prema naro- 
du«, ali ga nitko nije poslušao. Tako on pred konac 1889. 
odlučuje da za gospodu nikako više ne piše. Tu njegovu 
odluku najbolje ćemo shvatiti iz pisma, što ga je uputio 
bratu u Pariz: »Dragi, rado bi Ti barem nečim pomogao, 
ali sam u najvećoj stisci. Koliko još imam prijatelja sve 
sam obišao i sprešao sam toliko, da mogu započeti dje- 

lo, koje će i Tebe najviše razveseliti. Nakanio sam naime 
pisati u buduće čitav svoj život samo za naš seljački na- 
rod, i jer su oni, naši seljaci jedini naši pravi ljudi. Go- 
spoda to nisu, te se većinom i ne ponose tim, što životinj- 
ski misle, a svinjski žive. I zato ne kanim više za gospodu 
pisati. To nema smisla i k ničemu ne vodi. Nakanio sam 
dakle, izdavati polumjesečnik u veličini školske knjige na 
16 stranica. Nazvat ću ga Dom. To mi je najslađa riječ, a 
vjeruj mi kod nas u toj riječi, i u tom pojmu sva je naša 
stara ljepota, sva naša dobrota i sreća i temelj našega 
budućeg napretka i slobode. Ti si politička narav i Ti ćeš 
se ljutiti na mene kad Ti otkrijem da Dom neće biti po- 
litički list. Nije to opreznost, još manje iz straha. Neću 
ga nazvati listom za zabavu i prosvjetu. Zabava je manje 
od razgovora, a prosvjeta više od nauke. Ja bi bio buda- 
la, da hoću narod zabavljati, a luda da ga hoću prosvje- 
ćivati, ali da ga razgovorim mislim da ću smoći duha a 
da ga koječemu naučim od onoga što se uči u knjigama 
i školama sudim, da sam prikupio dosta znanja. Ne mo- 
žeš si zamisliti, kako sam sretan otkad sam stvorio ovu 
odluku i otkad na tome radim, jer jasno vidim i duboko 
osjećam, da sam istom sada stupio na pravi put svoga 
života. Moja me Milica (žena) ne može prepoznati. Nije 
ni čudo. Sve idem i sve si pjevuckama: Oj, dome, domiću 
nij mi ga nada te.« 

Ante Radić za izdavanje prvoga broja Doma nije 
imao nikakvih novčanih sredstava, pa se zato obratio 
svome rođaku nadbiskupu Posiloviću za pomoć. Zanim- 
ljiv je bio susret između dva rođaka. Nadbiskup Posilo- 
vić je odmah rekao Anti da će mu dati novaca ako je to 
za nj, ali za novine da mu neće ništa dati. Još mu je re- 
kao nadbiskup da je čuo da su braća Radići bezbožnici. 
Ante mu je odgovorio da to nije istina, jer su oni kao pra- 
va seljačka djeca kršćani. Na koncu je nadbiskupu rekao 
Ovako: »I Vi ste seljačko dijete. Otac Vam je iz iste za- 

druge s našom majkom. Vi morate barem nešto razum- 


jeti, što sam Vam govorio o našem seljačkom domu i o. 


mom budućem Domu. Ako ništa ne razumijete, ne dajte 
ništa. Ako bar nešto razumijete, dajte mi evo ovoliko, 
koliko je na ovom tiskarskom računu za prvi broj. Budi- 
te sigurni, da Vam nikada neću doći ni za list, a još ma- 
nje za sebe. Ali znajte, da ovo primam bez ikakove obave- 
ze uz Vašu poštenu riječ kao biskupa i kao svećenika, da 
mi radi tih novaca ne ćete praviti nikada nikakove za- 
mjerke, niti dopustiti, da mi se te zamjerke čine s Vašim 
znanjem.« A. Radić dalje piše: »Posilović je na to bez ri- 
ječi odbrojio točno onoliko, koliko je bilo na proračunu 
za prvi broj, koji izlazi, čuj u deset tisuća primjeraka. 
Razaslat ću ga od Kranjske do Macedonije i od Bačke do 
Crne Gore. I vidjet ćeš da će taj mali Domić danas sutra 
ujediniti i osloboditi cijelu našu domovinu Hrvatsku. 
Vjeruj mi.« Tako je prvi broj Doma ugledao svjetlo dana 
zahvaljujući, ipak, nadbiskupu Posiloviću. Dom je izlazio 
pet godina, a plaćali su ga čitatelji pretplatom i dobro- 
voljnim prilozima. A. Radić nije svoj Dom nikada silom 
naturivao seljacima, ali ga nije ni badava dijelio. On je 
to oštro osuđivao: »Listovi za seljaka neka budu male ci- 
jene, ali badava ih davati ne valja.« 


Izlazak Doma — prvih seljačkih novina u Hrvat- 
skoj — pozdravile su neke tadašnje novine. Tako su rad- 
ničke novine Glas naroda, koje su izlazile u Zagrebu, pi- 
sale u povodu izlaska Doma slijedeće: »... uzradovalo 
nas je da se ipak nešto u Hrvatskoj pokrenulo, što će 
odgovarati pravoj pučkoj prosvjeti, jer ne možemo, a da 
ne preporučimo ovaj list svakome drugu radniku i selja- 
ku«. »Što se tiče madžaronskih Narodnih novina to Dom 
nije ni očekivao, da će ga te novine i spomenuti, a sra- 
mio bi se kad bi ga pohvalile« — pisao je A. Radić. 


Ante Radić je dobro znao da nije lako pisati za se- 
ljake i dobiti njihovo povjerenje. Za to je trebalo imati, 

koliko enciklopedijskog znanja, toliko i apostolskog ža- 
ra, te biti kristalno i nedostiživo jasan. On je sve to po- 
sjedovao, pa je zato ubrzo uspostavio prijateljski dodir 
sa seljacima. Uveo je prvi seljake da surađuju u novina- 
ma. Iz njihovih brojnih dopisa, koje nije mogao sve ob- 
javljivati, dolazio je do dragocjenih podataka i misli, ko- 
je je na zgodan način uplitao u svoje članke. Zbog toga 


. su seljaci zavolili Dom i vrlo rado ga čitali. 


U toku svoga petogodišnjeg izdavačkog i autor- 
skoga rada Ante Radić je u pisanju išao ovim redoslje- 
dom: Najprije je jednostavno opisivao težak život na se- 
lu i propadanje seljaka. Zatim je prešao na utvrđivanje 
uzroka zla, i najzad predlagao sredstva da se sva zla uklo- 
ne. Tako je za pet godina izlaženja Doma iznio i razgra- 
dio sve kulturne, ekonomske i socijalne probleme koji 
su se odnosili na selo i na život seljaka. Uvijek je isticao 
i polazio od dva najveća zla koja su pogađala hrvatski 
narod. To su dvije velike nepravde: nacionalna i socijal- 
na; iz te dvije velike nepravde proizlaze sve ostale »kri- 
vice«. Nacionalna nepravda je što hrvatski narod nema 
slobode nego se nalazi u ropstvu Austrijanaca i Madžara. 
Socijalna nepravda ogleda se u tome što su hrvatski se- 
ljaci izloženi stalnoj eksploataciji svojih moćnika. Tako 
su seljaci preko Doma postali svjesni svoga pravoga po- 
ložaja. Dom ih je uputio kako će jednoga dana taj svoj 
teški položaj popraviti. Veličina Ante Radića je u tome 
što je njegov pionirski rad vezan upravo za selo i selja- 
ke. 

ZAKLJUČAK 


Duhovni profil Ante Radića ostao bi nam ipak ne- 
potpun, ako ne bismo iznijeli još neke njegove osobine, 
koje ga izdižu iznad mnogih drugih naših velikana. 


Prije svega: bio je to čovjek. Upravo njegovo čo- 
vještvo čini ga velikim. Čovještvo izbija iz svake njego- 
ve ideje i uzdiže se do viskog moralnog osjećanja. Nje- 
gova dosljednost i čvrstina i danas upravo zadivljuju. 
Bio je čvrst i postojan kao živac kamen. Ni pred najja- 
čim nije nikada pokleknuo, niti je bilo čiju zlu rabotu 
odobrio, kako bi tako došao do položaja i materijalne 
koristi. A pružala mu se stalna prilika više nego drugi- 
ma, samo uz uvjet da se pokloni tuđinskom režimu. Mo- 
gao je tada lako postati sveučilišni profesor i živjeti go- 
spodski, u bezbrižnom izobilju. Ali on je umjesto toga 
ostao vjeran svojim idealima. I u njegovom privatnom i 
u njegovom javnom životu dominirala je dosljednost i 
poštenje. 

Ante Radić je veliki hrvatski rodoljub. Ali to nje- 
govo rodoljublje bilo je daleko od svakoga radikalizma, 
šovinizma i isključivosti. Čovječnost je bila uvijek jača 
od svih ostalih zamisli i programa. Zahvaljujući upravo 
njoj on je prvi u Hrvatskoj počeo voditi »socijalnu po- 
litiku« u suvremenom smislu. Nacionalno i socijalno u 
njegovom se radu skladno dopunjavalo. Njegova čovječ- 
nost, rodoljublje i osjećaj za socijalnu pravednost dava- 

li su mu poticaj da se žrtvuje cijelim svojim bićem za 
narod, za druge. U svome Domu pisao je ovako: »Čovjek 
je stvoren da živi za drugoga. I što više ima onih za koje 
živi to je taj život življi, čovječniji, radosniji, sretniji, — 
nikada nije dosta takvoga života, nikada nije dosta dug 
jer nikad ne možeš živjeti da bi bili sretni svi oni za koje 
živiš. A najkraći je život onima koji žive za cijeli svoj 
narod, jer se uvijek boje da će umrijeti a sreće svoga na- 
roda dočekati neće.« 


Ante Radić je bio prava kršćanska duša, što mu 
nije smetalo da bude žestoki protivnik klerikalizma. Is- 
tina, Radić je stalno bio uvjereni kršćanin, a njegov od- 
nos prema kleru zavisio je u najvećoj mjeri od samih do- 
gađaja. Dr Ljubica Vuković Todorović piše: »Radić je od 
hrišćanstva primio celu svoju nauku o moralu. Nema ni 
jedne misaone ili stvarne delatnosti njegove koja ne bi 
bila prožeta hrišćanskom etikom. Hrišćanstvo je u Hris- 
tu Spasitelju otelovilo moral odkupljenja, večnog života 
i spasenja duše putem praštanja, milosrđa i ljubavi. Ra- 
dić ne samo da je u njemu odrastao, nego je bilo vero- 
vatno osobenih okolnosti koje su uticale da njegova sen- 
timentalna ličnost odgovori na hrišćanstvo naročito 
snažno. Čak i racionalno, hrišćanstvo mu se moralo do- 
padati: ono je pružalo takvo rešenje socijalne pravde, 
koje je omogućavalo jednakost bez socijalizma i njego- 
vih metoda. Antun je isticao demokratiju prvih hrišćana 
i društveno-duhovnu revoluciju koju je pokrštenje pa- 
ganskih naroda moralo izazvati. Smatrao je da do hriš- 
ćanstva slovenski preci nisu uopšte znali za veru, pošto 
njihove paganske religije, koje su se sastojale iz čarolija, 
običaja i praznoverica, nisu u čoveku isticale dušu, niti 
mu dale moralni kodeks upravljen na njeno spasenje. Pr- 
vi pravi kriterium dobra i zla doneo je Stari zavet kroz 
zapovedi Božije, ali ih je sankcionisala tek Isusova smrt 
na krstu, kao žrtva podneta za spas čitavoga ljudstva.« 

Znači A. Radić je odbijao svaku drugu etiku osim 


kršćanske. To nije činio iz taktičkih razloga, da pridobi-| 


je seljaštvo, nego iz dubokoga uvjerenja. On je vjerovao 
da je crkva takva ustanova, koja bar u vjeri izjednačuje 
seljaštvo s gospodom. Prema Radićevu mišljenju raskol 
i podjela kršćanstva na istočnu i zapadnu crkvu, nega- 
tivno se odrazilo na slavenske narode, jer su jedni ostali 
pod katolicizmom, a drugi pod pravoslavljem. To je stvo- 
rilo među njima jaz. Naravno, s takvim kršćanskim poi- 
manjem svijeta, Radić nije ni mogao biti socijalista. On 
nije dublje poznavao dijalektički i historijski materija- 
lizam, pa ni klasnu borbu. Nikada se nije posebno zani- 
mao radništvom; samo se nekoliko puta dotakao radnič- 
koga pitanja. Vjerovao je da su i radnici kao i seljaci 
izloženi eksploataciji i da jedni i drugi imaju »crne« ru- 
ke koje nemaju ništa zajedničkog s »bijelima«. To znači 
da su seljaci i radnici braća. 

A. Radić je zastupao mišljenje da se socijalna 
pravda može ostvarivati miroljubivim sredstvima, u okvi- 
rima postojećeg društvenog uređenja i zakonitosti. On 
je bio uvjeren da se »radničko pitanje« može vrlo jedno- 
stavno riješiti: tako da se ispune svi zahtjevi što su ih 
postavljali radnički sindikati, kao npr. smanjenje rad- 
nog vremena, povećanje plaća i uvođenje socijalnog osi- 
guranja. Po njegovu mišljenju socijalno zakonodavstvo 
bi moglo riješiti radničko pitanje u okvirima seljačke 
politike. Tako bi se uskladili interesi seljaštva, radništva 
i gospode, da nitko ne bi mogao iskorištavati drugoga. 
Takvo shvaćanje bilo je u skladu s njegovom miroljubi- 
vosti, koja mu je bila urođena karakterna crta. Nasilje 
nikakavo nije podnosio, jer on je bio isto toliko moralni 
koliko i socijalni reformator. 


Ante Radić bio je uvjereni Slaven. Hrvatsko rodo- 
ljublje on je proširio na sve slavenstvo. U Domu je 1904. 

godine pisao: »Naša korist i naša čast, naša sreća i naša 
budućnost stoje u ljubavi i slozi i zajedničkom radu naj- 
prije sa svim Hrvatima, gdje god oni bili, a onda s našom 
braćom Slovencima i Srbima, a onda sa Slovacima i Če- 
sima, onda s Poljacima, a nadasve pak s Rusima«. 


U Hrvatskoj je bilo velikana. Mnogi su dali svoj 
doprinos u duhovnu riznicu hrvatskog naroda. Ante Radić 
je kao profesor, naučenjak i filozof proživio svoj kratki i 
neveseli život bez ikakve ljage, časno i pošteno, a umro 
je kao najveći siromah. To ga izdiže iznad mnogih naših 
velikana. 

